China lapor sub-varian baharu Omicron BA.5.2.1

Shanghai mengumumkan pada Ahad berhubung penemuan sub-varian baharu Omicron – BA.5.2.1 – memaksa China bergelut semula dengan mutasi baharu Covid-19 dalam usahanya mencapai dasar sifar Covid.

Sub-varian baharu itu dikesan di daerah kewangan Pudong pada 8 Julai, dan dikaitkan dengan kes import, kata Naib Presiden Suruhanjaya Kesihatan Shanghai, Zhao Dandan.

Shanghai, di timur China, dibebaskan daripada perintah penutupan selama kira-kira dua bulan pada awal Jun, tetapi terus mengenakan sekatan ketat sebaik sahaja rantaian penularan baharu muncul.

“Bandar kami baru-baru ini terus melaporkan lebih banyak kes penularan tempatan Covid-19 dan risiko wabak merebak melalui masyarakat kekal sangat tinggi,” kata Zhao.

Beliau berkata penduduk di beberapa daerah utama Shanghai akan menjalani dua pusingan ujian Covid-19, dari 12 hingga14 Julai, dalam usaha mengawal wabak baharu.

Varian Omicron BA.5, yang memacu gelombang baharu jangkitan Covid-19 di luar negara, pertama kali ditemui di China pada 13 Mei membabitkan pesakit lelaki berusia 37 tahun yang terbang ke Shanghai dari Uganda, menurut Pusat Pencegahan dan Kawalan Penyakit China.

Varian BA.5 telah terbukti mempunyai kadar penularan yang dipercepatkan dan keupayaan mengelak daripada vaksin, kata Yuan Zhengan, ahli kumpulan penasihat pakar mengenai pencegahan Covid di bandar itu.

Tetapi vaksinasi masih berkesan untuk mencegah BA.5 daripada menyebabkan jangkitan serius atau kematian, tambahnya. – Agensi


Tawaran PM dari UMNO perlu diterima demi masa depan: Guan Eng

Setiausaha Agung DAP Lim Guan Eng menyifatkan tawaran kerjasama yang dibuat Perdana Menteri dari UMNO, Datuk Seri Ismail Sabri Yaakob perlu diterima blok pembangkang demi masa depan negara.

Beliau berkata terdapat keperluan mendesak untuk menerima tawaran yang dibuat Ismail Sabri bagi memastikan masa depan negara tidak terjejas ekoran krisis kesihatan Covid-19 yang masih melarat ketika ini.

“Di bawah krisis nasional yang begitu parah, ada keperluan mendesak untuk mencari landasan bersama bagi kebaikan semua untuk menang dalam pertempuran melawan Covid-19 dan kemelesetan ekonomi demi menyelamatkan nyawa dan mata pencarian rakyat,” katanya pada satu kenyataan hari ini.

Guan Eng berkata rakyat menjadi keutamaan ketika ini walaupun terdapat segelintir pihak yang curiga dengan tawaran kerjasama yang dibuat oleh Ismail Sabri yang juga Naib Presiden UMNO itu.

“Penderitaan rakyat perlu diutamakan. Meskipun adanya ketidakpercayaan sama ada janji-janji reformasi tersebut akan ditunaikan, tawaran reformasi oleh Ismail perlu dipertimbangkan dengan syarat ia memiliki garis masa pelaksanaan yang ditetapkan dan disertai dengan pembaharuan dalam ekonomi dan penjagaan kesihatan awam,” katanya lagi.

Pakatan Harapan hari ini juga menyatakan persetujuan menandatangani memorandum persefahaman (MOU) dengan Ismail Sabri yang akan berlangsung esok di Parlimen.

Langkah bersetuju untuk menandatangani MOU tersebut juga memperlihatkan kesediaan blok pembangkang bersetuju ketiadaan undi percaya yang sepatutnya dibawa pada sidang kali ini.

Malah berkemungkinan blok pembangkang juga akan menyokong Datuk Seri Ahmad Maslan sebagai calon Timbalan Speaker yang baharu nanti.

Perjanjian itu akan disempurnakan Ismail Sabri bersama ketua-ketua parti Pakatan Harapan, iaitu Presiden PKR Datuk Seri Anwar Ibrahim, Guan Eng, Presiden Amanah Mohamad Sabu dan Presiden UPKO Datuk Seri Wilfred Madius Tangau.


Rasuah : Kesatuan Imigresen kesal tuduhan menteri pelancongan

Kesatuan Perkhidmatan Imigresen Semenanjung Malaysia (KPISM) kesal tuduhan dilemparkan Menteri Pelancongan, Seni dan Budaya, Datuk Sri Tiong King Sing kononnya wujud budaya rasuah melibatkan pegawai Jabatan Imigresen Malaysia (JIM) di Lapangan Terbang Antarabangsa Kuala Lumpur (KLIA).

Presidennya, Khairil Niza Khairuddin berkata King Sing sepatutnya membuat laporan kepada Suruhanjaya Pencegahan Rasuah Malaysia (SPRM) sekiranya benar dakwaan pegawai Imigresen di KLIA terlibat rasuah.

“Ianya bukan dengan membuat kenyataan media yang boleh dianggap tidak berasas kerana tiada bukti serta hanya bertujuan mengalihkan tumpuan daripada isu utama.

“Sebagai seorang orang kenamaan, beliau seharusnya lebih menghormati undang-undang negara dan tidak mengganggu penjawat awam menjalankan tugas mereka.

“Dalam hal ini, pegawai JIM yang bertugas ketika itu sudah semestinya mengetahui dengan lebih jelas mengenai apa yang berlaku dan mengambil tindakan berdasarkan peraturan semasa yang sedang berkuatkuasa,” katanya dalam satu kenyataan, hari ini.

Tegasnya, mana-mana pihak tidak seharusnya mengganggu tugas penguatkuasaan dan pelaksanaan undang-undang oleh JIM dan mana-mana badan penguatkuasa di negara ini.

Malah pihaknya juga tidak teragak-agak untuk membuat laporan polis jika perkara sama berulang.

“Kami juga bersetuju dengan tindakan JIM yang mengambil tindakan serta merta memulakan siasatan berkenaan isu berkenaan.

“Kami juga senada dengan saranan oleh Presiden Kongres Kesatuan Pekerja Perkhidmatan Awam (Cuepacs) agar satu siasatan terperinci dilakukan oleh kerajaan berkenaan isu tular mengenai menteri yang didakwa membuat kecoh serta menceroboh dewan ketibaan di KLIA,” katanya.

Semalam, King Sing mengaku dirinya merupakan menteri yang dimaksudnya oleh laporan media berkait kekecohan di balai ketibaan antarabangsa KLIA pada Rabu lalu.

Namun beliau mempertahankan tindakannya itu dan menegaskan telah diberitahu bahawa pegawai Imigresen bertugas meminta rasuah untuk membebaskan seorang wanita warga China yang dinafikan kemasukannya ke negara ini.

Sebelumnya, Jabatan Imigresen Malaysia memberitahu pihaknya sudah memulakan siasatan berhubung kejadian tersebut.


Gembira dikompaun tak sedar kes Covid-19 meningkat

Gembira dikenakan kompaun kerana melanggar prosedur operasi standard (SOP) tetapi tidak memahami bahawa perbuatan itu boleh menjadikan jumlah jangkitan Covid-19 semakin meningkat di Kelantan.

Tindakan beberapa individu dalam satu klip video yang ketawa ramai-ramai sambil menunjukkan surat kompaun RM1,500 yang dikenakan ke atas mereka, di Pasir Mas, bukan sesuatu yang lucu.

Sebaliknya, jangkitan positif Covid-19 di daerah Pasir Mas hari ini dicatatkan sebanyak 52 kes iaitu tempat keempat tertinggi di seluruh Kelantan yang merekodkan 531 kes baharu.

Mengikut rekod daerah Pasir Mas mencatatkan 64 kes positif Covid-19 pada Isnin, Ahad (65 kes), dan Sabtu (85 kes).

Ahad lalu, polis mengenakan kompaun terhadap 37 jemaah masjid dan surau kerana melanggar SOP Perintah Kawalan Pergerakan (PKP) di Chetok, Pasir Mas.

Ketua Polis Daerah Pasir Mas Asisten Komisioner Mohd Nasaruddin M Nasir berkata, dalam pemeriksaan yang dilakukan jam 9 malam, semua jemaah berusia antara 20 hingga 70 tahun yang tidak menyembunyikan aktiviti mereka.

“Pada Jumaat 28 Mei polis mendapat maklumat awam mengenai aktiviti solat berjemaah di kedua-dua lokasi tersebut. Sepasukan anggota dari Balai Polis Tok Uban telah pergi untuk menasihati mereka supaya mematuhi SOP yang telah ditetapkan.

“Namun pada Ahad (30 Mei), polis masih mengesan aktiviti solat Isyak berjemaah. Berikutan itu sembilan orang dikenakan kompaun selepas didapati melakukan solat berjemaah di sebuah surau manakala 28 orang lagi di masjid, kedua-duanya di Chetok, Pasir Mas,” katanya.

Beliau berkata kesemua mereka dikompaun kerana didapati tidak memakai pelitup muka dan melanggar Peraturan 17 Peraturan-Peraturan Pencegahan dan Pengawalan Penyakit Berjangkit 2021.

Mengulas lanjut, Mohd Nasaruddin berkata, penduduk di kawasan kampung sepatutnya mengambil iktibar daripada penularan Covid-19 yang kini melanda Kelantan sekarang ini.

Beliau berkata tindakan tidak bertanggungjawab seperti itu boleh menyebabkan berlakunya jangkitan dan tindakan kompaun adalah jalan terakhir yang dilakukan pihak berkuasa selepas sudah acap kali nasihat diberikan tidak dipatuhi.


Kes manusia pertama dijangkiti selesema burung H3N8 dikesan di China

China merekodkan jangkitan pertama manusia dengan strain H3N8 selesema burung, bagaimanapun pihak berkuasa berkata risiko ia merebak di kalangan manusia adalah rendah.

Seorang kanak-kanak lelaki berusia empat tahun dari wilayah Henan tengah dikesan dijangkiti varian itu selepas mengalami demam dan gejala lain pada 5 April lalu.

Tiada kontak rapat dengan pesakit dijangkiti virus itu, kata Suruhanjaya Kesihatan Kebangsaan dalam satu kenyataan.

Suruhanjaya itu berkata penilaian awal mendapati varian itu belum mempunyai keupayaan untuk menjangkiti manusia secara berkesan dan risiko wabak berskala besar adalah rendah.

Kanak-kanak itu didapati bersentuhan dengan ayam dan burung gagak yang diternak di rumahnya, kata kenyataan itu lagi.

Varian H3N8 sebelum ini dikesan di tempat lain di dunia melibatkan binatang seperti kuda, anjing, burung dan anjing laut tetapi tiada kes manusia H3N8 dilaporkan.

Banyak jenis strain selesema burung yang berbeza terdapat di China dan secara sporadis menjangkiti orang, biasanya mereka yang bekerja dalam penternakan ayam.

Tahun lepas China melaporkan kes manusia pertama dijangkiti H10N3.


27 maut kebakaran di New Delhi

Sekurang-kurangnya 27 orang maut dan berpuluh-puluh lagi cedera dalam kebakaran besar di sebuah bangunan di ibu negara India, New Delhi pada Jumaat (13 Mei), kata perkhidmatan kecemasan.

Kebakaran besar berlaku di sebuah bangunan komersial empat tingkat di barat Delhi pada lewat petang, tetapi puncanya belum lagi diketahui.

“Dua puluh tujuh mayat hangus ditemui dari bangunan itu dan hampir dua dozen yang cedera sedang menjalani rawatan,” kata Satpal Bharadwaj, yang bertanggungjawab dalam operasi untuk Perkhidmatan Bomba Delhi di tempat kejadian, memberitahu AFP.

Bharadwaj berkata terdapat kira-kira 70 orang di dalam bangunan itu ketika kebakaran berlaku.

“Tiada pintu keluar kebakaran dan kebanyakan orang mati akibat sesak nafas,” katanya sambil menambah lebih banyak lagi akan diketahui selepas bedah siasat dijalankan.

Pegawai itu berkata “hampir dua dozen” cedera dan sedang menjalani rawatan, tetapi sebelum itu, timbalan ketua pegawai bomba Sunil Choudhary memberitahu AFP bahawa jumlah yang cedera adalah “lebih 25 orang”.

Choudhary menambah bahawa ada yang terjun dari bangunan yang sedang terbakar.

Sementara itu, stesen NDTV melaporkan lebih 40 orang telah melecur dan dimasukkan ke hospital.

Walaupun Bharadwaj memberitahu punca kebakaran masih tidak diketahui, dia berkata bangunan itu digunakan untuk “pejabat dan penyimpanan bahan pembungkusan kertas.”

NDTV memetik pegawai polis Sameer Sharma sebagai berkata bangunan itu menempatkan pejabat kamera keselamatan dan syarikat pembuatan penghala.

Beberapa pegawai berkata mereka percaya angka kematian boleh meningkat.


Idris sedia terima jawatan Ketua Menteri jika ditawar PH

Sekiranya ditawarkan Pakatan Harapan (PH) menjadi Ketua Menteri (KM) Melaka selepas memenangi Pilihan Raya Negeri (PRN), Datuk Seri Idris Haron berkata sedia menerimanya.

Bagaimanapun, Idris yang juga bekas KM itu berkata perlu memastikan PH menang terlebih dahulu dan baharu kemudiaan isu berhubung jawatan tersebut dibincangkan.

“Dalam kaedah pilihan raya ini, kita tak letak sesiapa pun (sama ada) saya ke, Adly Zahari ke (sebagai ketua menteri), sesiapa pun.

“Idris Haron tak penting. Yang penting adalah kita nak tawarkan yang lebih baik kepada rakyat negeri Melaka. Perlu 15 orang daripada kami (untuk membentuk majoriti). Kalau (kurang) seorang tak jadi.

“Saya tak kisah siapa pun (jadi ketua menteri), yang penting kita seberangi jambatan ini dan berjaya membentuk (kerajaan), barulah kita fikirkan siapa ketua menteri,” katanya dalam sidang media hari ini.

Beliau terdahulu menghantar borang penamaan calon di Kolej Komuniti Selandar bagi kerus Dewan Undangan Negeri (DUN) Asahan.

Dalam pad itu, Idris merupakan salah seorang daripada empat Ahli Dewan Undangan Negeri (ADUN) yang menarik balik sokongan terhadap kerajaan pimpinan Datuk Seri Sulaiman Md Ali sehingga dipecat UMNO kemudiaannya.

Ketua Pembangkang Datuk Seri Anwar Ibrahim kemudiaan mengumumkan Idris dan seorang lagi bekas ADUN UMNO, Datuk Nor Azman Hassan sebagai calon PH bagi PRN Melaka.


Ziarah gereja: Che’gu Bard buat laporan polis terhadap Menteri DAP

Pengerusi Penaja Muafakat Nasional (MN) Negeri Sembilan, Badrul Hisham Shaharin membuat laporan polis terhadap Menteri Belia dan Sukan daripada DAP, Hannah Yeoh, berhubung program ‘Jom Ziarah Gereja’ anjuran sebuah agensi di bawah Kementerian Belia dan SUkan (KBS).

Laporan dibuat di Ibu Pejabat Polis Daerah Dang Wangi di ibu negara hari ini (Khamis, 16 Mac 2023).

Antara lain dalam laporan polis itu, Badrul Hisham atau lebih dikenali sebagai Che’gu Bard memetik buku tulisan Hannah ‘Becoming Hannah: A Personal Journey’ yang mencertiakan mengenai perjalanan hidupnya sebagai penganut Kristian.

“Di mana buku tersebut sendiri penuh dengan tulisan mempromosi agama Kristian. Dalam buku tersebut juga tertulis penglibatan dia di dalam bidang politik dibantu oleh pihak Kristian, baik dari segi dana mahupun kempen.

“Tanpa berselindung dalam buku itu menulis bagaimana beliau menggunakan kedudukan politik beliau untuk berdakwah mengenai agama Kristian.

“Tidak tertinggal seruan dia kepada ahli-ahli felo Kristian seberang laut, khususnya dan penganut agama Kristian umumnya untuk mengikut jejak langkah beliau menceburkan diri dalam bidang politik untuk membina semula Malaysia mengikut acuan agama Kristian,” kata Badrul Hisham pada sidang media selepas membuat laporan itu.

Hadir sama memberi sokongan kepada beliau ketika membuat laporan polis itu, termasuk pendakwah terkenal dan penganalisis politik, Prof Dr Mohd Ridhuan Tee Abdullah, aktivis PAS yang juga bekas artis, Dayang Ku Intan, dan bekas-bekas penyokong Datuk Seri Anwar Ibrahim.

Laporan polis itu dibuat sebagai tindak balas laporan yang dibuat dibuat Setiausaha Politik KBS, Dayangku Norhazwani Awangku Marsal terhadap beliau sebelum ini yang diadkwa memfitnah Hannah.

Agenda Daily pada 13 Mac lalu, melaporkan sebuah pertubuhan bukan kerajaan, Impact Malaysia, menganjurkan program Projek Artikel 11: ‘Ziarah Gereja’ dengan mengajak belia bukan Kristian untuk menyertainya.

Iklan berkaitan program itu ditulis dalam bahasa Melayu dan disiarkan dalam media sosial Impact Malaysia, namun telah diturunkan setelah ianya mula dipertikaikan, termasuk oleh Che’gu Bard.

Mengulas lanjut, Badrul Hisham mengecam jawapan berpusing-pusing diberikan Hannah, khususnya apabila mengaitkan dengan hak asasi manusia.

“Orang Melayu dan Islam di negara ini sudah cukup tertekan dengan hak asasi, kononnya kami menentang hak asasi, tidak menghormati etika, pluralisme, liberalisme… kita kelihatan kolot bila kita pertahankan hak kita.

“Tapi bila kamu masuk ke dalam wilayah kami, kamu panggil itu hak asasi… kamu panggil itu kebebasan… kebebasan di Malaysia ada kontrak sosial yang mengikatnya,” katanya lagi.

Badrul Hisham berkata apa yang menjadi kerisauan ialah dana daripada rakyat digunakan ungtuk merealisasikan apa yang ditulis Hannah dalam bukunya itu, apa lagi sekarang ini beliau telah menjadi menteri.


Thailand lapor 4,837 kes baharu Covid-19, 29 kematian hari ini

Kementerian Kesihatan Awam (MPH) Thailand melaporkan dalam tempoh 24 jam yang lalu terdapat 4,837 pesakit baharu yang disahkan positif Covid-19, dengan empat daripadanya melibatkan ketibaan luar negara.

Dalam tempoh sama, jumlah kematian meningkat sebanyak 29, manakala 5,198 pesakit telah sembuh dan dibenarkan meninggalkan hospital.

Jumlah kumulatif positif Covid-19 di negara itu sejak 1 Januari 2022 meningkat kepada 2,211,076 kes.

Keseluruhannya sejak Covid-19 melanda Thailand, sebanyak 4,434,511 individu telah dijangkiti, manakala 4,358,396 daripadanya telah pulih, 46,205 masih di hospital dan 29,910 telah meninggal dunia.

Sementara itu, 17,041 orang lagi diberi suntikan pertama vaksin Covid-19 dalam tempoh 24 jam terakhir, 50,841 suntikan kedua dan 77,641 menerima dos penggalak, menjadikan jumlah keseluruhan dos vaksin Covid-19 yang diberikan di seluruh negara kepada 137,101,149.

Menurut Worldometer, kes yang disahkan di seluruh dunia telah meningkat kepada 530.35 juta pada Jumaat, dengan 500.83 juta daripadanya telah pulih, 23.21 juta adalah kes aktif dan 6.31 juta meninggal dunia.

Thailand menduduki tempat ke-24 dalam senarai global kebanyakan kes, yang didahului oleh Amerika Syarikat dengan 85.57 juta, diikuti India (43.15 juta); Brazil (30.88 juta); Perancis (29.43 juta); dan Jerman (26.24 juta). – Agensi


Neelofa mahu selesai isu ke Langkawi dengan pihak berkuasa

Ekoran kontroversi lawatan ke Langkawi, selebriti terkenal Neelofa mahu menyelesaikan pertikaian yang menjadi bualan orang ramai itu dengan pihak berkuasa yang sedang menyiasatnya.

Pengacara dan pelakon popular itu berkata akan menyelesaikan kemelut tersebut secara profesional dengan pihak berkuasa dan enggan mengulas panjang kerana bimbang ia akan menimbulkan lebih banyak masalah.

“Saya minta ruang untuk menyelesaikan isu ini secara profesional dan privasi tanpa sebarang tekanan daripada mana-mana pihak yang tidak berkenaan. Saya tak mahu ulas panjang. Tak mahu memudaratkan keadaan.

“Saya juga tak perlu memberi sebarang justifikasi atas setiap tindak tanduk dan menyelesaikan isu ini dengan pihak berkuasa sahaja secara profesional,” katanya dipetik Utusan Malaysia hari ini.

Semalam, Ketua Polis Negara Tan Sri Abdul Hamid Bador berkata berdasarkan gambar-gambar pasangan artis terkenal, Neelofa dan suaminya, Haris Ismail yang dimuatnaik dalam media sosial tidak menunjukkan mereka berdua itu sedang menjalankan kerja di Langkawi.

Abdul Hamid memberitahu siasatan akan dijalankan terhadap mereka berdua dan berdasarkan bukti gambar pasangan tersebut yang sedang santai-santai dilihat jelas ia melanggar prosedur operasi standard (SOP).

Neelofa dan suami sebelum ini mendapat kebenaran dari Polis Daerah Brickfields untuk ke Langkawi atas urusan kerja.

Pasangan tersebut mendirikan rumahtangga pada 27 Mac lalu, malah majlis kenduri kahwin yang diadakan juga sedang disiasat kerana majlis tersebut gagal mematuhi SOP dan tiada penjarakan fizikal.


Najib sibuk kecam kerajaan, sampai lupa kongsi gambar raya dengan Rosmah?

Walaupun Aidilfitri tahun ini disambut dalam suasana perintah kawalan pergerakan (PKP), orang ramai masih tetap bersabar dan banyak juga berkongsi gambar mereka dalam platform media sosial bersama keluarga tercinta saling maaf-bermaafan satu sama lain tidak kira dimana jua.

Bagaimanapun berbeza dengan bekas Perdana Menteri, Datuk Seri Najib Razak yang sampai hari ini tidak berkongsi gambar berhari raya bersama isteri tercinta, Datin Seri Rosmah Mansor dan kalau ada pun sekeping gambar perkongsian bersama anaknya, Norashman Najib.

Najib juga ada berkongsi gambar potret bersama arwah ibunya, Tun Rahah Mohamed Noah yang meninggal dunia pada Disember tahun lalu. Al-Fatihah kepada Najib sekeluarga.

Hari ini sudah masuk hari keenam umat Islam menyambut Aidilfitri, bagaimanapun yang menjadi tanda tanya warganet ketika ini ke mana pergi isteri kesayangan Najib?

Kebiasaannya, Najib akan berkongsi gambar bersama isterinya dan membuat ucapan Selamat Hari Raya sama seperti setiap tahun sebelum ini namun pada tahun ini tidak ada satu pun gambar pasangan suami isteri itu dimuat naik memberi ucapan Selamat Hari Raya.

Semakan Agenda Daily dalam laman rasmi Facebook Najib yang popular, setakat 18 Mei 2021 masih tidak ada ucapan Aidilfitri bersama Najib dan Rosmah bersama kepada rakyat Malaysia.

Sepanjang seminggu hari raya, Najib nampaknya sibuk dan lebih banyak mengkritik kerajaan Perikatan Nasional (PN) berhubung isu-isu ekonomi dan juga cara menangani penularan Covid-19.

Rumusannya, Najib sibuk dengan tugasan hariannya mengecam kerajaan setiap hari sehingga terlupa memuatnaik gambar bersama isteri tercinta. Kasihan.

Begitu lah besar jasanya seorang bekas Perdana Menteri yang prihatin dengan nasib rakyat semasa PKP 3.0 dilaksanakan.

Lihat lah rakyat jelata pengorbanan seorang bekas perdana menteri ini kepada rakyat sampai gambar berhari raya dengan isteri pun terlupa, besar pengorbanan beliau yang perlu kita hargai.

Namun, sumber Agenda Daily juga memberitahu kemungkinan larangan merentas daerah menjadi punca kedua-dua pasangan tersebut tidak dapat menyambut hari raya bersama.

Larangan rentas daerah menghalang kedua-dua pasangan merpati sejoli tersebut untuk berhari raya bersama memandangkan dengar khabarnya seorang tinggal di Pavillion dan seorang lagi di Jalan Duta. Begitu lah dengar-dengarnya. Mungkin Najib sahaja boleh sahkan.

Agenda Daily tidak mahu membuat sebarang spekulasi berhubung kedua-dua mereka, kita doakan lah yang terbaik buat bekas perdana menteri dan isterinya dalam apa jua keadaan.

Tidak mengapa, Najib boleh teruskan kerjanya setiap hari membalun dan mengecam kerajaan. Berat tanggungjawab bekas perdana menteri itu, terbaharu beliau berkata kalau kerajaan Barisan Nasional (BN) masih memerintah sudah pasti hutang 1Malaysia Development Berhad (1MDB) dapat dilangsaikan.

Begitu hebat bekas perdana menteri kita, hutang cukai pendapatan dengan Lembaga Hasil Dalam Negeri (LHDN) pun ada yang banyak tertunggak, sekarang ada hati pula cakap hutang 1MDB boleh dilangsaikan jika BN masih menjadi kerajaan.

Cukup-cukup lah buat lawak semasa Hari Raya ini, rakyat sudah cukup tertekan dengan keadaan Covid-19 dan tidak perlu lagi mendengar jenaka Najib. Hutang LHDN sudah bayar?


PRU-15 awal, kerjasama dengan PAS tumpuan Perhimpunan Agung UMNO esok

Prestasi yang dilakar UMNO dan Barisan Nasional (BN) serta hala tuju Muafakat Nasional (MN) yang dirintis bersama PAS, dijangka akan menjadi antara isu yang diangkat perwakilan pada Perhimpunan Agung UMNO (PAU) 2021, yang membuka tirainya esok.

Selain itu, perhimpunan berkenaan yang dilaksanakan sepenuhnya secara bersemuka turut menjadi platform terpenting parti politik terbesar Melayu itu untuk membincangkan dan mencatur strategi bagi menghadapi Pilihan Raya Umum Ke-15 (PRU15) akan datang.

Pertemuan tahunan di Pusat Dagangan Dunia Kuala Lumpur (WTCKL) yang akan dihadiri 5,571 perwakilan kali ini juga bakal menarik perhatian ramai pihak termasuk pemerhati politik yang menantikan apakah hala tuju direncanakan UMNO dalam mendepani cabaran politik semasa untuk terus kekal relevan.

Berdasarkan rekod prestasi cemerlang yang dicatatkan UMNO dan BN dalam dua siri Pilihan Raya Negeri (PRN) iaitu Melaka dan Johor, isu pembubaran Parlimen bagi memberi laluan untuk PRU15 diadakan selain agenda memperkasakan anak muda untuk diketengahkan sebagai calon juga dijangka akan menjadi topik hangat yang akan disentuh oleh jurucakap-jurucakap yang mengambil bahagian.

Naib Presiden UMNO yang juga Perdana Menteri Datuk Seri Ismail Sabri Yaakob pada Ahad (13 Mac) dilapor berkata perhimpunan itu akan melihat hala tuju parti yang menjadi antara fokus utama yang akan dibincang dan diperincikan.

Ismail Sabri berkata isu berkaitan MN juga berkemungkinan turut akan dibincangkan. Piagam MN dimeterai UMNO dan PAS pada 14 Sept 2019.

Perhimpunan Agung UMNO 2021 yang berlangsung empat hari akan dimulakan dengan perasmian serentak Perhimpunan Agung Wanita, Pemuda dan Puteri oleh Timbalan Presiden UMNO Datuk Seri Mohamad Hasan di Dewan Merdeka esok.

Ia disusuli dengan perhimpunan ketiga-tiga sayap itu pada Khamis.

Perhimpunan kemudian diteruskan dengan ucapan dasar dan perasmian oleh Presiden parti Datuk Seri Dr Ahmad Zahid Hamidi pada Jumaat dan diteruskan hingga Sabtu sebelum menutup tirai dengan penggulungan pemimpin parti.

Disember lepas, UMNO membuat keputusan untuk menangguhkan PAU 2021 yang sepatutnya berlangsung pada 13 hingga 15 Jan lepas.

Penangguhan tersebut susulan bencana banjir yang berlaku di banyak kawasan dan pimpinan UMNO akar umbi diminta membantu mangsa-mangsa banjir.

Pada perhimpunan kali ini, seramai 500 pengamal media termasuk 15 agensi berita antarabangsa akan membuat liputan.


PAC sekarang bukan seperti zaman Najib jadi PM boleh ubah keputusan

Pengerusi Jawatankuasa Kira-Kira Wang Negara (PAC), Wong Kah Woh menepis tuduhan bekas Perdana Menteri Datuk Seri Najib Razak berhubung laporan penjualan lot tanah oleh kerajaan kepada Bank Negara Malaysia (BNM) untuk membayar hutang 1Malaysia Development Berhad (1MDB).

Menurutnya semua 14 anggota PAC, termasuk tiga daripada UMNO dan Ahli Parlimen (MP) Perikatan Nasional (PN), Barisan Nasional (BN) serta Pakatan Harapan (PH) sekarang menjalankan tanggungjawab dengan profesional.

Malah beliau membidas Najib bahawa anggota PAC sekarang bukan seperti ketika MP Pekan itu menjadi Perdana Menteri (PM).

“Kami professional. Jangan cuba memperlekehkan kami. PAC sekarang bukan macam PAC masa PM6 memerintah. PM7 tak campur tangan, PM8 tak campur tangan, PM9 tak campur tangan,” katanya dipercayai merujuk kepada campur tangan Najib dalam menyediakan Laporan Akhir Pengauditan 1Malaysia Development Berhad (1MDB).

Najib, sebelum ini dituduh di mahkamah menggunakan kedudukannya untuk mengarahkan pindaan pada Laporan Akhir Pengauditan 1MDB sebelum ia dibentangkan kepada PAC untuk mengelakkan sebarang tindakan terhadapnya.

PAC ketika Najib menjadi PM dipengerusikan MP Rompin daripada UMNO, Datuk Hasan Arifin.

Mengulas lanjut, Wong berkata beliau bersedia menjemput Najib hadir setiap kali mesyuarat PAC diadakan.

“Tak faham lagi, saya boleh jemput PM6 datang ke PAC setiap kali PAC bersidang, sekiranya kelulusan boleh diberikan oleh Speaker. Tapi jika nak datang jangan satu dua hari sahaja. Kena belajar bersungguh-sungguh, setiap minggu, setiap hari, jika PM6 ada masa luang tak turun naik Mahkamah,” kata Wong dalam kenyataan hari ini.

Sebelum ini, Najib mendakwa PAC yang diketuai DAP membuat kesimpulan bahawa mereka syaki pembelian tanah oleh BNM dari kerajaan pada 2017 di bawah kerajaan BN adalah untuk mendapat dana bagi pembiayaan Pelan Rasionalisasi 1MDB.

Kata Najib, PAC membuat kesimpulan ini setelah mendakwa harga yang dibayar BNM untuk tanah seluas 55.8 ekar adalah lebih tinggi iaitu RM2.07 bilion berbanding penilaian abatan Penilaian dan Perkhidmatan Harta (JPPH) sebanyak RM1.42 bilion.

“Ini sebenarnya usaha DAP untuk meneruskan propaganda yang dimainkan mereka sejak tahun 2017 sebelum PRU14,” tuduh Najib lagi.

Bagaimanapun, Wong menjelaskan PAC bersikap profesional dan bergantung kepada penilaian JPPH bukannya pihak swasta semata-mata, selain mendapatkan pengesahan daripada Ketua Setiausaha Perbendaharaan ke mana wang hasil jualan tanah itu pergi.

Menurutnya, adalah mudah bagi Najib untuk menuduh DAP meneruskan propaganda, tetapi tidak melihat kepada keahlian PAC itu.

“Senang sahaja PM6 untuk sebut DAP dalam jawapannya. PM6 kata “ini usaha DAP untuk meneruskan propaganda mereka”. Senang. Kaitkan DAP sahaja PM6 dapat lepas tangan.

“PM6 perlu tahu ini Laporan PAC bukan Laporan mana-mana Parti. PAC ada 14 ahli. 3 UMNO 3 PPBM 2 DAP 2 PAS 1 GPS 1 PKR 1 Amanah 1 Warisan,” kata Wong.

Katanya PAC membuat keputusan secara konsensus dan tidak bersikap ‘cari makan’ dalam membuat rumusan serta cadangan berhubung sesuatu isu.

“Dulu masa PM6 mungkin tak sama. PAC sekarang tidak bersikap “cari makan”. Pengerusi PAC sekarang tidak menyunting Laporan PAC yang telah setuju dan muktamad,” katanya.


Pemuda Amanah tidak ada masalah PH bekerjasama dengan MUDA

Pemuda Parti Amanah Negara (Amanah) mahu pucuk pimpinan parti mengutamakan kerusi ‘gred A’ atau kerusi ‘boleh menang’ diberikan kepada sayap itu pada Pilihan Raya Umum ke-15 (PRU15).

Ketua Pemuda Amanah Nasional Mohd Hasbie Muda berkata sayap itu menuntut agar kerusi yang diagih perlulah setanding dengan kerusi yang diberikan kepada rakan politik lain iaitu bersifat boleh menang (winnable), lapor Bernama.

“Ada rakan sebut kekecewaan, parti lebih mudah melepaskan kerusi gred A kepada rakan, kepada sayap pemuda sendiri kerusi ‘national service’ sahaja diberikan. Jadi Pemuda nak kerusi yang sama.

“Ada kepimpinan Pemuda kena ‘tebas lalang’ dulu (kalau nak bertanding), kawan-kawan (rakan politik) terus masuk je, tak payah tebas lalang, ini kita rasa pelik sikit,” katanya ketika menyampaikan pidato pada Konvensyen Pemuda Amanah Nasional sempena Konvensyen Amanah 2022 di sini hari ini.

Dalam pada itu, Mohd Hasbie berkata Pemuda Amanah juga mengalu-alukan sebarang kerjasama dengan Parti Ikatan Demokratik Malaysia (MUDA), namun menyerahkan kepada Majlis Presiden Pakatan Harapan (PH) untuk membuat keputusan.

Beliau berkata sayap itu menerima apa sahaja keputusan sama ada penyertaan MUDA ke dalam PH sebagai sebahagian parti komponen atau kerjasama strategik.

Mohd Hasbie juga mahu seluruh sayap dalam PH terus menggembleng usaha menarik undi golongan muda pada PRU15 nanti dan usaha itu tidak seharusnya dipertanggungjawabkan ke atas sayap Pemuda sahaja.

Sementara itu, Naib Presiden Amanah Datuk Mahfuz Omar sewaktu ditemui pemberita selepas merasmikan konvensyen itu berkata pucuk pimpinan parti akan menambah kerusi untuk golongan muda parti itu pada PRU15 nanti.

“Kita juga akan pastikan kerusi yang ‘winnable’ diberikan kepada mereka,” katanya.


Kes turun sedikit, 338 pesakit di ICU

Jumlah jangkitan baharu Covid-19 dalam tempoh 24 jam sehingga 12 tengah hari tadi turun sembilan kes berbanding 3,519 kes yang direkodkan dalam tempoh sama semalam.

Ketua Pengarah Kesihatan tan Sri Dr Noor Hisham Abdullah dalam kenyataan ringkas hari ini berkata, dalam tempoh itu sebanyak 3,510 kes baharu direkodkan.

Ini menjadikan kumulatif positif sebanyak 2,731,713 kes dengan sehingga semalam seramai 2,647,587 pesakit telah sembuh, dan 31,221 kes kematian.

Sehingga semalam sebanyak 49,395 kes masih aktif. Daripada jumlah kes aktif itu, 42,043 pesakit menjalani kuarantin di rumah; 3,443 ditempatkan di PKRC; 3,571 dimasukkan ke hospital; dan 338 pesakit dirawat di ICU, dengan 186 daripadanya memerlukan alat bantuan pernafasan.

KKM juga memaklumkan sebanyak 234 kluster daripada 6,088 kluster yang dikesan sejak awal tahun lalu, masih aktif, termasuk dua kluster yang dikesan di Kubang Pasu, Kedah, serta di Sandakan, Sabah, semalam.

Sementara itu beliau berkata, kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah 0.91, naik sedikit berbanding jangkaan kelmarin sebanyak 0.90.

Walaupun naik sedikit, tidak ada negeri yang merekodkan nilai Rt melepasi 1.00. Jangkaan nilai Rt tertinggi dicatat di Terengganu iaitu 0.99 dan terendah di Sarawak dengan 0.76.

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.


Polis tahan guru dera murid tadika

Polis menahan seorang guru wanita di Muar, kira-kira 130 kilometer dari sini awal pagi ini, yang disyaki mendera empat muridnya di sebuah tadika swasta baru-baru ini.

Ketua Jabatan Siasatan Jenayah Johor Senior Aisten Komisioner Shahurinain Jais berkata wanita berusia lewat 50-an itu ditahan selepas menyerah diri di Balai Polis Muar kira-kira jam 2 pagi tadi.

Beliau berkata dua hari lepas salah seorang ibu kanak-kanak itu telah menerima rakaman video yang memaparkan kejadian anaknya didera oleh oleh guru berkenaan, lapor Bernama.

“Kejadian disyaki berlarutan sejak bulan November lepas,” katanya dalam satu kenyataan hari ini.

Menurutnya wanita itu dipercayai bertindak kasar terhadap empat murid lelaki berusia lingkungan umur tiga hingga lima tahun, dan kesemua murid berkenaan telah dihantar ke Hospital Pakar Sultanah Fatimah (HPSF), Muar untuk pemeriksaan perubatan.

Shahurinain berkata wanita itu direman sehingga Khamis ini bagi membantu siasatan mengikut Seksyen 31(1)(a) Akta Kanak-Kanak 2001, yang boleh membawa hukuman denda tidak lebih RM20,000 atau penjara sehingga 10 tahun atau kedua-duanya, jika sabit kesalahan.


AirAsia X diarah bayar balik nilai tiket dibeli, bukan 5 peratus sahaja

Suruhanjaya Penerbangan Malaysia (MAVCOM) mengulangi pendiriannya yang menyatakan AirAsia X Bhd (AAX) mesti membayar balik keseluruhan nilai tiket yang dibeli pengguna perjalanan udara itu.

Pengawal selia penerbangan awam negara itu turut memberi amaran kepada AAX akan menggunakan Akta Suruhanjaya Penerbangan Malaysia 2015 (Akta 771) sekiranya syarikat itu gagal berbuat demikian.

Memetik bernama, MAVCOM berkata ia “dengan jelas dan tidak berbelah-bahagi menggesa AirAsia X Bhd (AAX) menilai semula cadangannya untuk menganggap pengguna perjalanan udara sebagai pemiutang dan hanya membayar 0.5 peratus daripada nilai tiket yang dibeli seperti yang diumumkan pada 18 Oktober 2021.”

MAVCOM berkata ia “mengambil pandangan bahawa pengguna perjalanan udara tidak sepatutnya diklasifikasikan sebagai pemiutang kerana pengguna perjalanan udara tidak, antara lain, menjual sebarang produk, menyediakan perkhidmatan atau membuat pinjaman kepada AAX tetapi sebaliknya telah membayar wang bagi pembelian tiket sebagai pendahuluan untuk penerbangan mereka.”

“Oleh itu, MAVCOM mengulangi pendiriannya bahawa AAX harus membayar balik pengguna perjalanan udara untuk tiket yang telah dibeli. Jika AAX gagal membayar balik pengguna perjalanan udara yang terjejas dengan sewajarnya, MAVCOM tidak akan teragak-agak untuk menggunakan kuasanya di bawah Akta Suruhanjaya Penerbangan Malaysia 2015 (Akta 771),” kata MAVCOM dalam satu kenyataan.

Suruhanjaya penerbangan itu telah menekankan komitmennya untuk melaksanakan tugasnya di bawah Kod Perlindungan Pengguna Penerbangan Malaysia bagi memastikan hak pengguna perjalanan udara dilindungi.

Pada 11 November 2021, MAVCOM menghantar surat kepada AAX sebagai tindak balas terhadap pelaksanaan penstrukturan semula hutangnya yang berterusan.

Menurut MAVCOM:

“AAX telah berulang kali dalam surat-menyuratnya dengan MAVCOM dan dalam kenyataan mereka kepada orang ramai, memberi jaminan bahawa AAX komited untuk membayar balik pengguna perjalanan udara yang tidak dapat terbang kerana pembatalan penerbangan.”


ULASAN: Antara hutang peneroka Felda, Felcra ketika Covid dan PRU

Laporan Berita Harian 17 Oktober 2022.

Pada 7 Julai 2021, Perdana Menteri Kerajaan Perikatan Nasional (PN) ketika itu Tan Sri Muhyiddin Yassin mengumumkan kerajaan bersetuju melupuskan sebahagian pinjaman peneroka Felda berjumlah RM8.3 bilion bagi mengurangkan beban mereka.

Pengumuman itu satu berita baik yang ditunggu-tunggu ratusan ribu peneroka Lembaga Kemajuan Tanah Persekutuan itu sejak bermula kira-kira 66 tahun lalu. Ia dibuat ketika negara berdepan pandemik Covid-19, bukannya apa-apa pilihan raya.

Dengan inisiatif ini, bebanan pinjaman yang ditanggung peneroka akan berkurangan sebanyak purata 80 peratus setiap peneroka.

Purata bayaran balik pinjaman pula dijangka berkurangan daripada sekitar RM800 hingga RM1,000, kepada hanya RM250 hingga RM300 sebulan bagi peneroka sawit dan serendah RM150 bagi peneroka getah iaitu satu kadar yang sangat munasabah dan mampu dibayar oleh mereka.

Pengerusi PN yang juga Presiden Bersatu itu pernah memberitahu bahawa beliau kadang-kala tidak dapat melelapkan mata waktu malam kerana memikirkan bagaimana untuk menyelesaikan hutang peneroka.

Beliau menyifatkan peneroka Felda sebagai golongan yang menjadi keutamaan ketika era pentadbirannya menjadi Perdana Menteri Kelapan sebelum ini, memandangkan kebanyakkan mereka terbelenggu dengan masalah hutang.

Dengan tema ‘Anjakan Minda Peneroka’, Muhyiddin berharap menerusi pelupusan itu, ia akan menjadi titik tolak atau ‘reset button’ untuk warga peneroka di seluruh negara menjadi lebih bersemangat dan lebih fokus dalam melipatgandakan hasil serta pendapatan mereka.

Untuk rekod, rata-rata peneroka Felda tidak dapat bekerja kerana Perintah Kawalan Pergerakan (PKP) yang dikenakan ketika itu bagi menghalang lebih banyak penularan virus berbahaya itu.

Justeru, pelupusan itu mengurangkan lagi beban hutang peneroka Felda di seluruh negara, yang kini kembali melaksanakan aktiviti mereka setelah sempadan negara dibuka semula dan Malaysia memasuki fasa peralihan endemik.

Semalam, satu lagi berita gembira diumumkan Perdana Menteri kerajaan sementara, Datuk Seri Ismail Sabri Yaakob juga untuk peneroka, tetapi kali ini peneroka Felcra pula.

Tetapi, bersyarat.

Memetik laporan BH, kerajaan bersetuju melupuskan kesemua hutang lapuk projek Felcra Berhad membabitkan kos sebanyak RM233.8 juta sekiranya Barisan Nasional (BN) terus mentadbir negara selepas Pilihan Raya Umum Ke-15 (PRU-15) tidak lama lagi.

Ismail Sabri berkata, walaupun beliau sudah bersetuju, dari segi peraturan perkara itu perlu dibawa ke mesyuarat Kabinet untuk kelulusan.

“Saya dah bincang dengan Menteri KPLB bawa dalam mesyuarat Kabinet, tetapi mesyuarat Kabinet tidak boleh diadakan sekarang ini kerajaan telah membubarkan Parlimen, Jadi bergantung kepada rakyat semua lah (menentukan kerajaan mentadbir),” katanya.

Pada 10 Oktober lalu, Ismail Sabri mengumumkan pembubaran Parlimen ke-14 bagi membolehkan pilihan raya diadakan, tatkala musim tengkujuh tahunan bermula November ini.

Rasanya rakyat sudah matang. Jadi fikir-fikirkan lah.

Razali bin Zakaria

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Menghendap secara maya berulang kali jadi kes jenayah: Mas Ermieyati

Bukan sahaja menghendap secara fizikal, malah perbuatan menghendap secara maya berulang kali juga adalah satu jenayah menurut Rang Undang-Undang Kanun Keseksaan (Pindaan) 2022, Akta Kanun Keseksaan (Akta 574).

Timbalan Menteri di Jabatan Perdana Menteri (Parlimen dan Undang-Undang) Datuk Mas Ermieyati Samsudin berkata walaupun perbuatan menghendap secara maya tidak melibatkan sentuhan atau mendatangkan kecederaan, tetapi ia boleh mengganggu mental dan emosi mangsa.

“Sebagai contoh, berlaku insiden A telah berpisah dengan B, namun B sering mengganggu A dengan pelbagai mesej dan sebagainya.

“Apabila A tukar nombor telefon, B masih lagi menghubungi A di media sosial dengan mengubah pelbagai nama samaran sehinggga ada sampai 10 ke 20 akaun (media sosial) hanya untuk memastikan hidup A tidak tenteram.

“Apabila (mangsa) pergi ke balai polis untuk membuat laporan, polis tidak boleh ambil tindakan… sebab tidak mendatangkan kecederaan kepada mangsa. Sebab itu (ada) mangsa yang sampai berhenti kerja dan sanggup keluar negara kerana khuatir diekori lagi,” katanya menurut Bernama.

Justeru Mas Ermieyati berkata adalah penting dan tepat pada masanya untuk meluluskan rang undang-undang ‘anti menghendap’ itu untuk melindungi mangsa secara menyeluruh dan bukan hanya daripada yang mendatangkan kecederaan semata-mata.

“… kalau tidak ada satu undang-undang yang benar-benar melindungi mangsa, saya khuatir akan (berlaku) lebih banyak (kes menghendap) sehingga mendatangkan kecederaan (pada masa akan datang),” katanya.

Sementara itu Mas Ermieyati berkata beliau juga optimis rang undang-undang yang dijangka akan dibacakan kali kedua dan ketiga pada Mesyuarat Ketiga mulai Oktober depan itu, akan diluluskan di Parlimen pada hujung tahun ini.

Pada 4 Ogos lepas, pindaan Akta 574 bagi memasukkan perbuatan menghendap sebagai satu jenayah telah dibentang di Dewan Rakyat untuk bacaan kali pertama.

Rang Undang-Undang Kanun Keseksaan (Pindaan) 2022 itu bertujuan memasukkan seksyen baharu 507a ke dalam Akta 574 untuk mengadakan peruntukan bagi kesalahan menghendap.

Menurut rang undang-undang itu, sesiapa yang berulang kali dengan apa-apa tindakan gangguan, berniat untuk menyebabkan, atau mengetahui atau sepatutnya mengetahui bahawa perbuatan itu berkemungkinan menyebabkan, merisaukan, menakutkan atau mencemaskan akan keselamatan orang itu, melakukan kesalahan menghendap.

Rang undang-undang itu juga menyatakan sesiapa yang melakukan kesalahan menghendap hendaklah dihukum penjara sehingga tiga tahun atau dengan denda atau kedua-duanya.


Bekas inspektor sebar artikel fitnah D7 JSJ Bukit Aman ditangkap

Polis menangkap seorang bekas inspektor yang disyaki terbabit menyebar satu artikel yang memfitnah beberapa pegawai Bahagian D7 Jabatan Siasatan Jenayah (JSJ) Bukit Aman, semalam.

Pengarah JSJ, Datuk Huzir Mohamed berkata, lelaki itu ditangkap dalam serbuan di sebuah rumah di Alor Setar, Kedah kira-kira jam 11.24 malam semalam.

Katanya, polis turut merampas barangan seperti komputer riba, telefon bimbit, pemacu dan kad sim yang semuanya dihantar ke makmal forensik polis untuk dianalisis.

“Suspek yang ditangkap merupakan bekas pegawai polis berpangkat inspektor berumur 33 tahun yang telah dijatuhkan hukuman pengawasan oleh Lembaga Pencegahan Jenayah (LPJ).

“Suspek dipercayai bertindak demikian kerana marah, tidak puas hati dan dendam terhadap pasukan siasatan yang mengambil tindakan terhadapnya sehingga diberhentikan kerja dan dikenakan hukuman pengawasan dua tahun di Alor Setar,” katanya dalam kenyataan malam ini.

Huzir berkata, dalam tempoh dua minggu pihak polis terkesan dengan satu artikel berbentuk laporan yang tular di media sosial dengan tajuk ‘Maklumat kumpulan kartel Bahagian D7 Jabatan Siasatan Jenayah (JSJ) Bukit Aman yang terlibat dengan salah guna kuasa, melindungi, bersubahat, bersekongkol dan menerima rasuah daripada pelbagai sindiket jenayah terancang‘.

Katanya, penularan laporan itu telah dibuat secara meluas dan telah menimbulkan keraguan serta kegusaran kepada masyarakat kerana salah laku itu dikatakan membabitkan pegawai polis Bukit Aman.

“Siasatan mendapati laporan yang ditularkan itu merupakan satu tohmahan yang sangat serius,” katanya.

Beliau berkata, empat pegawai polis yang ditohmah itu juga telah membuat laporan dan kertas siasatan dibuka.

Siasatan dijalankan mengikut Seksyen 500 Kanun Keseksaan dan Seksyen 233 Akta Komunikasi dan Multimedia 1998, kata Huzir.


Mas Ermieyati sah MP Masjid Tanah, mahkamah tolak petisyen BN

Mahkamah Pilihan Raya hari ini (7 Februari 2023), mengisytiharkan pemilihan Datuk Mas Ermieyati Samsudin sebagai Ahli Parlimen Masjid Tanah pada Pilihan Raya Umum Ke-15 (PRU-15) lalu adalah sah.

Hakim, Datuk Anselm Charles Fernandis, membuat keputusan itu selepas membatalkan dengan kos terhadap petisyen pilihan raya yang difailkan bekas calon Barisan Nasional (BN) kerusi itu, Abdul Hakim Abdul Wahid, bagi membatalkan kemenangan Mas Ermieyati (responden).

Dalam keputusannya yang berpandukan Seksyen 36 (1) Akta Kesalahan Pilihan Raya 1954, hakim berkata, mahkamah menerima dua daripada empat isu dibangkitkan peguam responden iaitu petisyen difailkan di luar waktu ditetapkan mengikut seksyen 38 akta sama.

Anselm berkata, mahkamah juga mendapati pempetisyen gagal memperincikan dakwaan rasuah, termasuk fakta bagaimana beberapa individu dinamakan dalam petisyen itu mempunyai hubungan dengan responden atau dilantik sebagai ejennya.

Pada 3 Januari lalu, Abdul Hakim memfailkan petisyen itu di Mahkamah Pilihan Raya Melaka bagi membatalkan kemenangan Mas Ermieyati yang bertanding atas tiket Perikatan Nasional (PN) atas dakwaan berlaku sogokan berbentuk wang dan jamuan bagi meraih undi pada PRU-15 lalu.

Pada PRU-15 lalu, Mas Ermieyati menewaskan Abdul Hakim, Mutalib Uthman (MUDA) dan Handrawirawan Abu Bakar (PEJUANG). Beliau memperoleh 25,604 undi, Abdul Hakim (21,193), Mutalib (7,445) dan Handrawirawan (507).

Dengan undi majoriti 4,411, berbanding Abdul Hakim, beliau menjadi Ahli Parlimen Masjid Tanah bagi penggal ketiga.


Kes buli: Polis tahan enam suspek, MRSM gantung pelajar terbabit

Polis Perak telah menahan enam pelajar Maktab Rendah Sains Mara (MRSM) Sultan Azlan Shah, Kuala Kangsar semalam berkaitan siasatan terhadap kes buli yang tular dalam media sosial kelmarin.

Dua daripada pelajar terbabit ditahan ketika datang membuat laporan di Ibu Pejabat Polis Daerah (IPD) Kuala Kangsar malam tadi, kata Ketua Polis Perak, Datuk Mior Faridalathrash Wahid.

“Dua lagi pelajar ditahan ketika datang ke Ibu Pejabat Polis Daerah (IPD) Kuala Kangsar, malam tadi.

“Setakat ini, enam pelajar telah ditahan dan mereka masih berada dalam tahanan sehingga kini,” katanya hari ini.

Media sebelum ini melaporkan, polis menahan empat pelajar yang menjadi suspek utama insiden buli terhadap seorang pelajar lain, setelah video mengenainya tular di media sosial.

Sebelum ini beliau berkata empat pelajar berusia 13 tahun itu ditahan selepas selesai memberi keterangan di IPD Kuala Kangsar antara jam 6 petang hingga 7 malam tadi.

Kesemua mereka ditahan untuk dirakam percakapan bagi membantu siasatan mengikut Seksyen 147 Kanun Keseksaan dan Seksyen 233 Akta Komunikasi dan Multimedia 1998.

Siasatan awal polis mendapati, kejadian buli terbabit berlaku pada antara jam 1 hingga 2 pagi kelmarin, membabitkan mangsa dengan tujuh suspek remaja lain yang semuanya adalah pelajar Tingkatan 1 berusia 13 tahun.

Polis turut menerima satu laporan berkaitan kejadian itu daripada pengetua MRSM terbabit kira-kira jam 1 tengah hari tadi susulan tular video kejadian berkenaan hingga mendapat perhatian meluas orang ramai.

Sementara itu, Menteri Pembangunan Luar Bandar, Datuk Seri Mahdzir Khalid mengesahkan enam pelajar MRSM) terbabit digantung persekolahan serta-merta selama dua minggu.

Menurutnya, Jawatankuasa Disiplin Maktab (JDM) juga telah mengemukakan cadangan bagi menamatkan pengajian keenam-enam pelajar berkenaan di institusi terbabit.

Beliau berkata, menerusi laporan yang diterima, enam pelajar didapati terlibat dalam memukul mangsa, manakala empat lagi pelajar berada di lokasi kejadian selain didapati bersubahat dan telah melakukan provokasi.

Mahdzir berkata JDM telah memanggil 10 pelajar Tingkatan 1 sehingga Tingkatan 3 terbabit untuk menyiasat kejadian berkenaan.

“JDM telah mencadangkan supayapelajar ini digantung persekolahan selama dua minggu dan dicadangkan amatkan pengajian di MRSM,” katanya


Puad mahu Menteri Bersatu letak jawatan untuk runtuhkan kerajaan Ismail Sabri

Selepas menang besar di Johor, seorang Ahli Majlis Tertinggi (MT) UMNO Datuk Puad Zarkashi mahu Menteri Kabinet daripada Bersatu supaya meletak jawatan bagi memberi laluan pilihan raya umum (PRU-15) diadakan dengan segera untuk memilih kerajaan baharu.

Puad yang baharu memenangi kerusi Dewan Undangan Negeri (DUN) Rengit pada Pilihan Raya Negeri (PRN) 12 Mac, mencabar Menteri Bersatu untuk melepaskan jawatan mereka selepas kekalahan teruk di Johor dan jika langkah tersebut diambil ia bakal meruntuhkan kerajaan Perdana Menteri (PM) Datuk Seri Ismail Sabri Yaakob.

“Muhyiddin (Tan Sri Muhyiddin Yassin) sedia letak jawatan dalam parti kerana PPBM (Bersatu) kalah teruk di PRN Johor. Sepatutnya Muhyiddin dan Menteri Menteri dari PPBM letak jawatan dalam kerajaan,” katanya dalam satu hantaran di Facebook.

Puad juga berkata UMNO diserang secara bertubi-tubi semasa PRN Johor dan sekali lagi mencabar Muhyiddin untuk menarik sokongan terhadap kerajaan Ismail Sabri pula.

“Muhyiddin menyerang UMNO dan pemimpin UMNO dengan kasar. Justeru bermaruahkah Muhyiddin dan Menteri PPBM terus kekal dalam Kerajaan yang dipimpin oleh UMNO?

“Tekanlah ‘button’ jika bermaruah,” katanya lagi.

Untuk rekod, Ismail Sabri  mendapat sokongan 114 Ahli Parlimen (MP) untuk dilantik menjadi PM, tetapi daripada jumlah itu hanya 42 MP terdiri daripada gabungan UMNO/Barisan Nasional (BN).

Sementara selebihnya daripada beberapa parti komponen lain yang berada dalam Perikatan Nasional (PN), antaranya Bersatu, PAS, GPS dan beberapa sokongan MP Bebas lain.


Jangkitan baharu Covid-19 semalam kekal lebih 4,000, 10 kematian

Jangkitan Covid-19 di seluruh negara dalam tempoh 24 jam semalam, Khamis (11 Ogos 2022), kekal melebihi 4,000 walaupun turun sedikit berbanding yang dicatat pada Rabu.

Menurut laman sesawang CovidNOW Kementerian Kesihatan (KKM) yang dikemas kini tengah malam tadi, sebanyak 4,831 kes dilaporkan semalam berbanding 4,896 yang direkodkan pada Rabu.

Jumlah itu menjadikan kumulatif positif Covid-19 sejak Januari 2020 hingga semalam meningkat kepada 4,724,225 kes, dengan 4,642,078 pesakit telah pulih, termasuk 3,362 yang sembuh semalam.

Daripada jumlah jangkitan baharu itu, 3,391 kes Covid-19 melibatkan penerima vaksin dos penggalak; 925 kes (individu lengkap dua dos); 486 kes (individu tidak divaksinasi); dan 29 kes membabitkan individu yang menerima satu dos.

Sehingga semalam kes aktif meningkat semula kepada 46,081 kes, berbanding 44,622 yang dicatat pada Rabu, dengan seramai 44,404 pesakit masih menjalani kuarantin di rumah (42,942 pada Rabu), dan 33 ditempatkan di Pusat Kuarantin dan Rawatan Covid-19 (35 pada Rabu).

Sementara itu, seramai 1,584 pesakit dirawat di hospital, meningkat berbanding 1,577 pada Rabu, manakala 60 pesakit dimasukkan ke unit rawatan rapi (68 pada Rabu), dengan 40 daripadanya memerlukan alat bantuan pernafasan (37 pada Rabu).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Sementara itu, KKM juga memaklumkan seramai 10 pesakit meninggal dunia akibat komplikasi Covid-19 semalam, termasuk dua kes kematian di luar fasiliti kesihatan atau kes brought in death (BID).

Susulan itu, jumlah kematian akibat Covid-19 sejak wabak itu melanda negara pada Januari 2020 hingga semalam kini meningkat kepada 36,066 kes, termasuk 7,667 kes kematian di luar fasiliti kesihatan.

Empat daripada kes kematian itu dilaporkan di Johor, dua di Melaka dan masing-masing satu di Negeri Sembilan, Perak, Sarawak dan Selangor.


Syarikat barang kemas saman Rosmah berhubung kehilangan 43 barang

Sebuah syarikat pemborong barang kemas di Lubnan memfailkan saman terhadap Datin Seri Rosmah Mansor bagi menuntut US$14.57 atau RM67.46 juta, atas dakwaan melanggar kontrak berhubung kehilangan 43 barang kemas kepunyaan syarikat itu yang diserahkan kepadanya, lima tahun lepas.

Global Royalty Trading SAL, yang berpangkalan di Beirut selaku plaintif memfailkan saman itu menerusi Tetuan David Gurupatham dan Koay di Mahkamah Tinggi di sini pada 29 Mac lepas dengan menamakan isteri kepada bekas Perdana Menteri Datuk Seri Najib Tun Razak itu, selaku defendan tunggal.

Menurut laporan Bernama, menerusi pernyataan tuntutan oleh Global Royalty, Rosmah didakwa telah berbohong dalam afidavit dan pembelaannya dengan menyatakan bahawa 44 unit barangan kemas termasuk kalung berlian, anting-anting, cincin, gelang dan tiara yang diserahkan oleh seorang ejen syarikat itu kepada defendan telah dirampas oleh pihak berkuasa Malaysia untuk kesalahan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Menurut syarikat itu, ini kerana hanya satu daripada 44 barang kemas berkenaan berada dalam simpanan dan kawalan pihak polis, dan baki 43 barang kemas milik plaintif tidak berada dalam simpanan pihak berkuasa itu.

“Oleh itu, defendan telah gagal dan cuai untuk memulangkan kepada plaintif baki 43 barang kemas berjumlah US$14.57 juta kepunyaan plaintif yang telah diserahkan kepada defendan pada 10 Feb 2018,” dakwa Global Royalty menerusi pernyataan tuntutannya.

Menurut plaintif, berdasarkan Surat Aku Janji yang ditandatangani oleh Rosmah bertarikh 22 Mei 2018, beliau mengakui bahawa barang kemas itu berada dalam simpanannya, dan kemudian disita oleh Kerajaan Malaysia.

“Bagaimanapun dalam usaha syarikat untuk mendapatkan semula 44 barang kemas daripada Kerajaan, hanya satu daripada 44 barang kemas dapat dikenal pasti dan diambil semula oleh wakil yang dilantik oleh plaintif daripada kerajaan,” kata plaintif dan memaklumkan bahawa barang kemas itu ialah Diamond Emerald Bracelet.

Global Royalty berkata adalah menjadi kewajipan defendan untuk menyimpan dan menjaga kesemua barang kemas itu dengan baik serta bertanggungjawab terhadap keselamatan barang kemas berkenaan.

Bagaimanapun plaintif mendakwa defendan telah memperdayakan plaintif dengan mengalihkan beban kepada Kerajaan Malaysia, sedangkan barang kemas itu sebenarnya telah hilang.

“Oleh itu, defendan perlu bertanggungjawab untuk menanggung kerugian atas kehilangan 43 barangan kemas itu dan plaintif mempunyai hak menuntut ganti rugi,” menurut syarikat terbabit.

Syarikat itu memohon perintah mandatori supaya barangan kemas itu hendaklah dipulangkan kepada plaintif dalam keadaan baik bagi tempoh 14 hari daripada tarikh penghakiman dan sekiranya ia tidak dapat dikembalikan, defendan bertanggungjawab untuk membayar kepada plaintif kos barang kemas berjumlah RM67,461,027.37 bersamaan US$14,567,270 selain memohon faedah, kos serta relif lain yang difikirkan sesuai oleh mahkamah.

Sementara itu, peguam Datuk David Gurupatham, yang mewakili Global Royalty mengesahkan mengenai pemfailan saman itu.


RASMI: Radzi rampas Putrajaya

Naib Presiden Bersatu Datuk Dr Radzi Jidin yang juga calon Perikatan Nasional kerusi Parlimen Putrajaya diumumkan menang di kerusi Parlimen itu selepas memperoleh majoriti 2,310 undi.

Pengesahan itu dibuat Pegawai Pengurus Pilihan Raya Parlimen Putrajaya, Shamshul Joehari Zainal Mokhtar di pusat penjumlahan undi di Dewan Kompleks Kejiranan Presint 9 di sini, sebentar tadi.

Radzi memperoleh 16,002 undi menewaskan penyandang empat penggal kerusi itu, Datuk Seri Tengku Adnan Tengku Mansor daripada Barisan Nasional (BN).

Keputusan rasmi menyaksikan Tengku Adnan memperoleh (13,692) diikuti calon Pakatan Harapan, Dr Noraishah Mydin Abdul Aziz (5,988); calon Pejuang, Datuk Mohd Rosli Ramli (878): calon Bebas, Samsudin Mohamad Fauzi (63) dan seorang lagi calon bebas, Lim Fice Bee (20).


Pegawai Baitulmal didakwa salah guna kuasa, minta rasuah

Seorang pegawai Baitulmal mengaku tidak bersalah di Mahkamah Sesyen di Seremban hari ini atas pertuduhan menyalahgunakan kuasa bagi mendapatkan suapan membabitkan kerja pembekalan kepada asnaf, empat tahun lalu.

Mohd Hasbollah Ahmad, 36, yang bertugas di Pejabat Baitulmal Daerah Kuala Pilah, membuat pengakuan itu di hadapan Hakim Madihah Harullah, lapor Bernama.

Mengikut pertuduhan, Mohd Hasbollah didakwa menggunakan jawatannya untuk mendapatkan suapan iaitu mengesahkan permohonan sebuah syarikat yang melaksanakan kerja pembekalan cenderahati bagi program bantuan Hari Raya kepada asnaf di sekitar Kuala Pilah.

Dia didakwa melakukan kesalahan tersebut di Pejabat Baitulmal Daerah Kuala Pilah pada 5 Jun 2017 dan didakwa mengikut Seksyen 23 Akta Suruhanjaya Pencegahan Rasuah Malaysia (SPRM) 2009 serta boleh dihukum di bawah seksyen 24 (1) akta yang sama.

Sabit kesalahan boleh dipenjara maksimum 20 tahun dan denda tidak kurang daripada lima kali ganda nilai suapan atau RM10,000, mengikut yang mana lebih tinggi.

Mohd Hasbollah turut mengaku tidak bersalah atas satu pertuduhan pilihan menyalahgunakan wang berjumlah RM4,178 kepunyaan Majlis Agama Islam Negeri Sembilan di lokasi sama pada Jun 2017.

Pertuduhan itu dikemukakan mengikut Seksyen 403 Kanun Keseksaan yang memperuntukkan hukuman penjara tidak lebih lima tahun dengan sebat serta denda.

Mahkamah membenarkan tertuduh diikat jamin RM10,000 dengan seorang penjamin selain perlu melapor diri pada minggu pertama setiap bulan di pejabat SPRM berdekatan dan menetapkan 24 Mei untuk sebutan semula kes.

Pendakwaan dikendalikan Timbalan Pendakwa Raya SPRM Mohamad Azriff Firdaus Mohamad Ali manakala tertuduh diwakili peguam Mohd Hasryzal Badasary.


Kit Siang tuduh Najib ‘tangan ghaib’ di sebalik skandal kapal tempur

Ahli Parlimen veteran Lim Kit Siang hari ini mengalu-alukan keputusan Kabinet untuk menyahklasifikasi laporan mengenai kapal tempur pesisir pantai (LCS) bernilai RM9 bilion kepada Tentera Laut Diraja Malaysia (TLDM) di tengah-tengah kritikan yang semakin meningkat bahawa projek itu akan bertukar menjadi skandal kewangan negara selepas 1MDB.

Tetapi Ahli Parlimen Iskandar Puteri itu berkata kerajaan perlu melakukan lebih daripada sekadar menyahklasifikasi laporan Jawatankuasa Perolehan, Tadbir Urus dan Kewangan yang dipengerusikan oleh bekas Ketua Audit Negara Tan Sri Ambrin Buang dan laporan daripada audit forensik ke atas projek LCS.

“Kabinet mesti melangkah lebih jauh – untuk menubuhkan Suruhanjaya Siasatan Diraja (RCI) bukan sahaja untuk membawa pesalah untuk ditempah tetapi untuk mencari penyelesaian terbaik kepada skandal LCS RM9 bilion untuk melindungi keselamatan dan kedaulatan negara,” katanya dalam satu kenyataan.

“Laporan Jawatankuasa Kira-Kira Wang Negara (PAC) mengenai skandal LCS RM9 bilion sepatutnya menjadi yang paling laris, kerana ia merupakan kisah seram rasuah, penipuan, salah guna kuasa, salah urus dan jenayah dalam perkhidmatan awam,” tambahnya.

Ahli politik DAP yang sebelum ini menyatakan kebimbangan “tangan ghaib” di sebalik kelewatan pembinaan aset tentera hari ini menyalahkan bekas Perdana Menteri Datuk Seri Najib Razak untuknya.

“Jawapan Najib kepada Setiausaha Publisiti DAP yang juga merupakan Ahli Parlimen Kulai, Teo Nie Ching, semalam merupakan bukti terbaik bahawa Najib adalah “tangan tersembunyi” di sebalik skandal LCS yang melibatkan RM9 bilion ini.

“Dia bukan sahaja merupakan Perdana Menteri dan Menteri Kewangan pada masa yang berkenaan dengan proses perolehan keenam-enam LCS ini, tetapi dia juga telah menjadi Menteri Pertahanan sebanyak dua kali, kali pertama di antara tahun 1991-1995 dan kali kedua dari tahun 2000 ke 2008,” katanya.

Kit Siang juga meminta penjelasan Datuk Seri Ahmad Zahid Hamidi, mengapa dia sebagai menteri pertahanan dari 2009 sehingga 2013, telah mengubah cadangan TLDM untuk membina enam buah LCS SIGMA dan memilih reka bentuk LCS GOWIND yang ditawarkan pengeluar Scorpene dari Perancis pada 11 Julai 2011 tanpa merujuk dahulu dengan TLDM yang merupakan pengguna akhir kapal ini?

“Bolehkah Zahid menjelaskan, mengapa keputusan untuk membina LCS Sigma ini memakan masa selama hampir setahun dari Oktober 2009 sehingga Mei 2010, dengan enam mesyuarat bersama TLDM, di mana Menteri Pertahanan akhirnya memberikan kelulusannya pada 26 Mei 2011, sebelum keputusan ini kemudiannya diubah dalam masa hanya tiga hari pada 11 Julai 2011 selepas menerima wakil dari pihak kontraktor, tanpa sebarang rujukan dengan pihak Tentera Laut Diraja Malaysia terlebih dahulu?

“Kini, semuanya jelas – Zahid bertindak atas arahan dari Najib sebagai Perdana Menteri dan Menteri Kewangan tanpa mengambil kira pandangan dan bantahan dari pengguna akhir, iaitu TLDM.

“Kini saya faham mengapa Najib sebegitu aktif sekali di laman Facebooknya dalam minggu lepas untuk mempertahankan skandal LCS ini, malah dengan cubaan untuk menyalahkan Pakatan Harapan atas skandal ini,” katanya lagi.

Kit Siang turut memberi contoh bagaimana Mesir dapat memiliki dua buah LCS GOWIND dalam tempoh 29 bulan, walaupun negara tersebut lebih lambat mengeluarkan kontrak pembinaan kapal ini daripada Malaysia.

“Keputusan Malaysia untuk membeli enam buah LCS Gowind dibuat seawal 2011 walaupun kontraknya dilengahkan dan hanya ditandatangan pada tahun 2014, namun Mesir, yang telah menandatangani kontrak bernilai satu billion Euro untuk membeli empat LCS Gowind pada tahun 2014 kini sudah mempunyai dua buat LCS yang beroperasi.

“Terima kasih kepada Najib Razak, Perdana Menteri Malaysia, yang telah berjaya membawa malu kepada negara di seluruh dunia apabila Malaysia dikenali sebagai sebuah kleptokrasi,” kata Kit Siang.


Larangan aktiviti politik, SISMEP akan ‘bertemu’ pengundi Melaka, kata Azmin

Perikatan Nasional (PN) tidak mempunyai sebarang masalah untuk menghormati larangan Kementerian Kesihatan Malaysia (KKM) agar tidak berhimpun atau mengadakan majlis sosial sepanjang kempen Pilihan Raya Negeri (PRN) Melaka.

Ini kerana, menurut Pengarah Pilihan Rayanya, Datuk Seri Mohamed Azmin Ali, PN akan menggunakan sistem yang dibina sendiri bagi mendekati pengundi sepanjang tempoh berkempen nanti.

Sistem yang diberi nama Sistem Menang Pilihan Raya (SISMEP) itu dibangunkan pihaknya dan akan digunakan sepenuhnya oleh PN.

Walaupun tiada kempen ziarah rumah ke rumah, Azmin berkata ia tidak menjadi masalah kerana SISMEP akan “bertemu” dengan para pengundi setempat menggunakan teknologi terkini bagi menyampaikan maklumat tepat dan bermanfaat kepada pengundi PRN Melaka.

“SISMEP ini merupakan Sistem Menang Pilihan Raya yang pernah saya perkenalkan dalam PRU 14 lalu dan sekarang kita telah tambah baik menggunakan teknologi terkini dengan data-data sedia ada khususnya data daftar pemilih dan juga data lain yang kita gabungkan.

“Sekiranya SOP menetapkan tidak ada ziarah rumah ke rumah, tiada ada ceramah umum maka SISMEP boleh bertemu dengan pengundi menggunakan tekonologi ini untuk menyampaikan maklumat tepat untuk dimanfaatkan kepada pengundi dalam PRN Melaka,” katanya dalam laporan MalaysiaGazette.

Hari ini KKM mengeluarkan kenyataan bahawa sebarang aktiviti, perhimpunan atau majlis sosial berkaitan pilihan raya adalah tidak dibenarkan, termasuklah penganjuran majlis-majlis pelancaran jentera pilihan raya. Larangan ini akan mula berkuatkuasa pada 25 Oktober hingga 27 November 2021.

Menterinya, Khairy Jamaluddin berkata, larangan itu bagi mengurangkan risiko penularan jangkitan Covid-19 dan peningkatan kes secara mendadak akibat aktiviti berkenaan.

Untuk rekod, ini adalah pelaksanaan kali pertama perkara seumpama itu diambil kerajaan selepas PRN Sabah yang menyebabkan gelombang ketiga penularan Covid-19 di negara ini.

PRN Melaka dijadualkan berlangsung pada 20 November, dengan hari penamaan calon ditetapkan pada 8 November dan tarikh mengundi awal pada 18 November sementara tempoh berkempen adalah 12 hari.

Dalam pada itu, Mohamed Azmin berkata, PN sudah bersedia untuk menghadapi pelaksanaan Prosedur Operasi Standard (SOP) baharu itu dan akan akur.

“Kita akan lihat perincian SOP yang baharu, saya percaya akan dibentangkan biasanya dalam Majlis Keselamatan Negara di mana KKM akan memberikan input dan pandangan mereka tentang situasi semasa.

“Memang KKM akan juga membentangkan penilaian risiko sekiranya sekiranya dibenarkan gerak kerja PRN dan MKN akan ambil ketetapan tentang apakah pendekatan yang terbaik.

“Sudah tentu sebagai sebuah kerajaan kita bertanggungjawab melindungi dan menjaga kesihatan rakyat sebagia keutamaan kita tetapi ini sesuatu keadaan yang kita tidak mahu adakan PRN namun setelah berlaku PRN kita terpaksa berdepan maka kita bersedia untuk menggunakan SOP yang baharu untuk mendekati pengundi,” katanya lagi.


Kalah teruk dua PRN, Anwar masih mahu kawal pemilihan calon PH di Johor

Walaupun kalah teruk dan ditolak rakyat dalam dua Pilihan Raya Negeri (PRN) sebelum ini di Melaka dan Sarawak, Datuk Seri Anwar Ibrahim nampaknya masih tidak sedar diri dan cuba mengawal pemilihan calon di Johor pula.

Ketua Pembangkang itu enggan mencermin dirinya yang sudah tidak lagi relevan dalam politik negara, keputusan dua PRN lalu merupakan isyarat jelas rakyat menolak Anwar tetapi nampaknya Presiden PKR yang sedang berdepan saman bekas stafnya, Yusoff Rawther itu masih tidak malu untuk mengakui dirinya masih disokong rakyat.

Bukan sahaja Anwar sudah ditolak rakyat, malah anak muridnya yang juga Presiden UMNO, Datuk Seri Ahmad Zahid Hamidi sudah menjauhkan diri daripada cikgunya itu kerana sudah melihat beliau tidak lagi berpengaruh dikalangan rakyat dan pengundi.

Tidak ada satu kerusi dimenangi PKR dalam PRN Melaka dan Sarawak, namun Anwar masih menganggap dirinya masih disokong rakyat walhal sebenarnya rakyat sudah muak dengan sikap tidak berprinsip dan terlalu perasan kononnya diri bakal menjadi calon Perdana Menteri (PM).

Anwar hanya menganggap dirinya sahaja yang layak menjadi PM bukan orang lain, bagaimanapun rakyat dan pemimpin parti politik tidak mudah percaya dengan retorik beliau lagi, jika tidak masakan anak muridnya, Zahid juga sudah enggan melayani Anwar lagi kini.

Spekulasi PRN Johor semakin hangat dan dijangka Dewan Undangan Negeri (DUN) bakal dibubarkan pada bila-bila masa selepas mendapat perkenan Sultan Johor Sultan Ibrahim Iskandar nanti.

Dewan Negeri Johor terdiri daripada 56 kawasan DUN, semasa Pilihan Raya Umum Ke-14 lalu ketika Anwar meringkuk dalam penjara, PKR memenangi tujuh kerusi DUN.

Untuk rekod, Presiden Bersatu Tan Sri Muhyiddin Yassin ketika berada bersama dalam gabungan Pakatan Harapan (PH) sebelum bertindak keluar menubuhkan Perikatan Nasional (PN), beliau bertanggungjawab mengemudi jentera dan kempen di Johor bagi menentang Barisan Nasional dan UMNO.

Hasilnya, Johor yang dianggap kubu kuat UMNO tumbang buat kali pertama dalam sejarah.

Anwar perlu sedar diri, kemenangan PH di Johor bukan kerana dirinya yang turun berkempen dengan penat lelah dan jika setakat menjadi banduan pemerhati tidak perlulah berlagak dirinya sebagai seorang tokoh politik yang hebat.

Bagaimanapun, senario sama yang berlaku di Melaka dan Sarawak dijangka bakal berulang, Anwar cuba sekali lagi mengawal dan menjadi pencatur utama dalam menentukan pemilihan calon PH di Johor nanti.

Di Melaka, PH dikalahkan teruk berpunca daripada kebodohan Anwar meletak calon UMNO yang melompat parti bertanding atas tiket PKR, kemudiaan di Sarawak pula Anwar bergaduh sekali lagi dengan DAP apabila cuba memonopoli kerusi yang mahu ditandingi PKR.

Satu persatu Anwar melakukan kesilapan dan ia sekaligus memperlihatkan kelemahan dirinya yang tidak lagi dihormati sebagai pemimpin disegani dalam blok pembangkang sendiri.

Sumber memberitahu Anwar sudah mengintai untuk meletak lebih banyak calon PKR di kerusi yang dimenangi Bersatu dalam PRU-14 lalu, terdapat 11 kerusi DUN yang dimenangi Bersatu sebelum ini.

Namun, dijangkakan 11 kerusi tersebut akan diagihkan sama rata antara PKR dengan Parti Amanah, ia memandangkan semua kerusi tersebut adalah majoriti pengundinya orang Melayu.

Anwar lebih berminat untuk merampas kerusi yang dimenangi Bersatu dalam PRU-14 lalu kerana membuat andaian ia mudah untuk dimenangi berbanding kerusi yang disandang UMNO.

Tidak mustahil juga Anwar meletak semua calon PKR bagi menentang calon-calon Bersatu yang akan bertanding nanti dan memberikan Amanah lebih banyak kerusi menentang UMNO.

Persoalannya, adakah parti sekutu, DAP sekali lagi akan mengikut strategi dan percaturan politik yang ditentukan Anwar.

Jika strategi Anwar menjadi ikutan, tidak mustahil DAP akan menerima nasib yang sama seperti dalam PRN Melaka dan Sarawak.

Yang untung dalam PRN Johor nanti pastinya UMNO kerana mereka tidak perlu memikirkan cara untuk menumbangkan musuh kerana mengetahui Anwar adalah aset sulit yang secara tidak sedar sedang dipergunakan untuk membunuh parti-parti lain yang bertanding nanti.

Strategi yang digunakan Anwar akan memecahkan undi dan ia akan memberi UMNO kelebihan kerana pengundi totok mereka yang ramai, ia bermakna apabila PKR masuk bertanding lebih banyak kerusi maka ia bermakna lebih banyak kerusi yang UMNO akan menang nanti.

Jadi, PKR dan parti pembangkang lain sebenarnya hanya sekadar menjadi parti pengacau untuk memecahkan undi, UMNO mempunyai kelebihan untuk menang sekurang-kurangnya 40 lebih kerusi DUN dan mengulangi kejayaan bergaya semasa PRN Melaka lalu.

Ia adalah realiti pahit yang susah hendak diterima, tapi itulah yang bakal berlaku dalam PRN Johor nanti.


DAP, Amanah mungkin pertimbang singkir Anwar sebagai Ketua Pembangkang?

Susulan kekalahan memalukan dalam Pilihan Raya Negeri (PRN) Melaka, spekulasi semakin bertiup kuat berkemungkinan DAP dan Amanah akan menimbang untuk menyingkirkan Ketua Pembangkang Datuk Seri Anwar Ibrahim daripada mengepalai Pakatan Harapan (PH).

Sekiranya Anwar dibiarkan terus mengetuai blok pembangkang itu, keputusan lebih teruk akan dihadapi mereka dalam Pilihan Raya Umum Ke-15 (PRU15) dan sudah sampai masanya untuk rakan parti itu membuat semakan realiti terhadap Anwar.

Sumber memberitahu terdapat pemimpin dalam DAP dan Amanah yang sudah resah melihat keputusan PRN Melaka, ia menandakan isyarat penolakan yang kuat terhadap mereka dan membuktikan Anwar sudah gagal serta tidak lagi relevan di kalangan rakyat.

“Jika Anwar masih kekal dan terus mengetuai pembangkang, berkemungkinan keputusan teruk dan hina akan diperoleh mereka selepas ini.

“Keputusan di Melaka adalah gambaran jelas mengapa Anwar perlu ditendang dengan segera,” kata sumber itu.

Malah, tindak-tanduk Anwar sebelum ini yang berkomplot dengan Presiden UMNO Datuk Seri Ahmad Zahid Hamidi sehingga menyebabkan parti itu kembali menjadi dominan di Putrajaya selepas Tan Sri Muhyiddin Yassin dijatuhkan memberi banyak implikasi buruk kepada DAP dan Amanah.

DAP dan Amanah kehilangan banyak kerusi yang dimenangi mereka sebelum ini pada PRN Melaka kali ini, sementara PKR pula gagal memenangi sebarang kerusi.

Sekiranya masih berada di bawah ketiak Anwar, kemungkinan peluang DAP dan Amanah untuk menang dalam PRU15 nanti akan malap.

Persepsi rakyat terhadap blok pembangkang semakin terhakis sekiranya terbukti wujud kerjasama yang digerakkan Anwar melibatkan pemimpin UMNO daripada Kluster Mahkamah.

Anwar dan Zahid mungkin boleh bersumpah laknat di Makkah sekali pun, namun defisit kepercayaan rakyat adalah masalah utama yang mereka berdua sedang hadapi.

Secara jelas, isyarat yang ditunjukkan pengundi di Melaka adalah gambaran yang bakal berlaku pada PRU15 nanti.

Yang pastinya, Anwar juga adalah punca mengapa UMNO dan Barisan Nasional (BN) kembali kuat kerana memberi nyawa kepada kumpulan Kluster Mahkamah sehingga menjadi dominan semula.

Apakah Anwar masih mahu menafikan fakta dan memutarbelit cerita dengan menafikan dirinya adalah punca kepada segala kemelut politik dalam negara sehingga membawa mudarat kepada rakyat.

Bagaimanapun, Anwar pasti tidak mahu mengalah memandangkan sudah dinaik taraf setara dengan jawatan seorang Menteri selepas blok pembangkang, PH menandatangani Memorandum Persefahaman (MOU) dengan kerajaan sebelum ini.

Jawatan tersebut terlalu sayang untuk dilepaskan Anwar kerana keistimewaan dan elaun yang diberikan adalah sangat lumayan.

Namun, rakyat sudah mampu menilai siapa Anwar sebenarnya yang menjadi punca kekecohan dan kekalutan politik dalam negara tidak ada kesudahan.


UMNO, Zahid dan Najib ‘restu’ Kabinet Ismail Sabri? Kenapa diam?

Mungkin tergamam. Dua orang kuat UMNO – Presiden, Datuk Seri Ahmad Zahid Hamidi, dan Pengerusi Penasihat Barisan Nasional (BN), Datuk Seri Najib Razak – masih tidak memberikan sebarang ulasan terhadap barisan Kabinet baharu yang diumumkan Datuk Seri Ismail Sabri Yaakob, pagi tadi.

Tidak seperti kebiasaan kedua-duanya akan pantas memuat naik status dan ulasan dalam Facebook jika ada pengumuman dibuat kerajaan sebelum ini. Demikian juga penyokong kuat mereka bekas wakil rakyat, Puad Zarkashi, masih diam hingga sekarang.

Namun hari ini, mereka diam walaupun Perdana Menteri membuat pengumuman kira-kira jam 11 pagi tadi. Sehingga berita ini ditulis tidak ada ulasan dibuat Zahid, dan Najib. Mungkin Zahid masih keletihan setelah dirawat di hospital kerana sakit belakang, tatkala perbicaraan kes jenayahnya disambung di mahkamah.

Cuma Setiausaha Agung UMNO, Datuk Ahmad Maslan sahaja memberi sedikit ulasan. Itupun berharap Kabinet baharu memerangi pandemik Covid-19. Tiada ucapan tahniah.

Berbeza dengan blok pembangkang, mereka terus membuat ulasan terhadap senarai Jemaah Menteri baharu itu.

Sehingga petang ini, semakan Agenda Daily mendapati bukan sahaja kedua-duanya tidak membuat sebarang ulasan di dalam Facebook masing-masing, malah UMNO sendiri juga tidak mengeluarkan sebarang kenyataan.

Sehubungan itu, andaian boleh dibuat bahawa UMNO dan kedua-dua pemimpin parti itu menerima dengan hati terbuka pelantikan yang dibuat oleh Ismail Sabri yang juga Naib Presiden UMNO.

Atau, mungkin juga UMNO, Zahid dan Najib kecewa tidak ada Kluster Mahkamah atau golongan kleptokrasi yang diangkat membarisi Kabinet Ismail Sabri, sebagaimana kekecewaan yang diluahkan blok pembangkang.

Setiausaha Agung PKR, Datuk Seri Saifuddin Nasution melahirkan rasa tidak berpuas hati kerana hanya dua anggota kem Zahid iaitu Ahli Parlimen (MP) UMNO, Tan Sri Noh Omar dan Datuk Seri Noraini Ahmad dilantik menjadi Menteri penuh.

Noh dilantik Menteri Pembangunan Usahawan dan Koperasi, manakala Noraini – ahli Blok 15 UMNO yang menarik diri menyokong Kerajaan Perikatan Nasional (PN) serta Tan Sri Muhyiddin Yassin dan meletak jawatan Menteri Pengajian Tinggi – diberi peluang kedua untuk jawatan sama.

Demikian juga beberapa MP blok pembangkang meluahkan rasa tidak puas hati selepas nama bekas Timbalan Yang di-Pertua Dewan Rakyat, Datuk Seri Azalina Othman Said, dan Ketua Pemuda UMNO, Datuk Asraf Wajdi Dusuki tiada dalam senarai barisan Kabinet yang baharu diumumkan.

Sebelum ini, Muhyiddin telah menyatakan syarat sokongan PN kepada Ismail Sabri antaranya tidak mengangkat kumpulan Kluster Mahkamah dalam Kabinet baharu.

Muhyiddin yang mentadbir negara sejak 1 Mac 2020 meletak jawatan pada 16 Ogos lalu antaranya disebabkan berpegang kepada prinsip tidak akan campur tangan dalam kuasa mahkamah.

Beliau ketika menjadi Perdana Menteri sebelum itu didesak oleh pihak tertentu untuk campur tangan membebaskan beberapa ahli politik yang kini berdepan tuduhan jenayah membabitkan antaranya kes rasuah, melibatkan jutaan ringgit.

Rakyat tertunggu-tunggu juga apa reaksi UMNO, khususnya Zahid dan Najib yang sebelum ini mengulas bermacam-macam isu, khususnya untuk menaikan sentimen rakyat membenci Kerajaan PN.

Bagaimanapun, setakat ini hanya Asyraf Wajdi sahaja yang mengulas Kabinet baharu Ismail Sabri. Itupun beliau hanya mengulas sedikit sahaja pelantikan semula Senator Tengku Datuk Seri Zafrul Tengku Abdul Aziz sebagai Menteri Kewangan. Juga tiada ucapan tahniah kepada barisan Jemaah Menteri baharu.

Asyraf sebelum ini mencadangkan kepada Perdana Menteri supaya melantik Timbalan Presiden UMNO, Datuk Mohamad Hasan sebagai Menteri Kewangan.

Atau, mungkin juga UMNO, Zahid dan Najib sedang menyusun satu lagi gerakan bersama Datuk Seri Anwar Ibrahim, untuk memberi tekanan kepada Ismail Sabri, setelah kecewa dengan barisan Kabinet baharu itu yang majoritinya dibarisi bekas menteri Kerajaan PN.


Ahli Parlimen gesa siasat kakitangan bocor dokumen kes Zahid

Ahli Parlimen Pasir Mas Ahmad Fadhli Shaari menggesa siasatan rapi dan tindakan diambil susulan dokumen daripada Jabatan Peguam Negara kepada hakim perbicaraan, dibocorkan dalam laman sosial.

Menurutnya perbuatan membocorkan dokumen itu adalah satu perbuatan jenayah dan siasatan perlu dijalankan bagi mencari individu yang bertanggungjawab melakukan perbuatan itu.

Beliau turut mengingatkan kakitangan jabatan berkenaan supaya bertanggungjawab dan bersikap amanah dalam melaksanakan tugas masing-masing.

“Bocor pula dokumen yang kononnya mengarahkan kes-kes tertentu dipercepatkan. Tidaklah dapat dipastikan betul atau tidak, tetapi ia bukanlah yang pertama. Sebelum ini penghakiman yang dikatakan ‘draf awal’ pun boleh bocor.

“Apa dah jadi ni? Mereka yang bertanggungjawab di jabatan berkenaan tolonglah bersikap amanah,” katanya dalam satu kenyataan, hari ini (30 Ogos 2022).

Ahmad Fadhli yang juga Ketua Pemuda Perikatan Nasional dan PAS berkata jika dokumen yang dibocorkan itu adalah sah, maka perbuatan itu adalah satu jenayah.

“Apa yang dibocorkan jika benar ia dokumen yang sah ialah satu jenayah. Jika tidak benar, pihak ketiga yang susah payah mewujudkan draf palsu itu juga tetap dikira melakukan jenayah.

“Siasatan perlu dilakukan, sudah tentu forensik teknologi maklumat jika dilakukan dengan betul akan dijumpai siapa yang bertanggungjawab,” katanya lagi.

Bagaimanapun, dalam perbicaraan kes rasuah Presiden UMNO Datuk Seri Ahmad Zahid Hamidi pagi tadi, Timbalan Pendakwa Raya Abdul Malik Ayob berkata pasukannya telah “diarahkan untuk menarik balik surat yang kami hantar semalam, jadi tidak ada lagi permohonan sedemikian”.

Sebelum ini, tular satu surat yang didakwa dihantar pihak pendakwaan kepada hakim meminta perbicaraan dihadapi Zahid diberi keutamaan berbanding kes 1MDB yang juga dikendalikan Hakim Datuk Collin Lawrence Sequerah.

Dalam surat yang dihantar Abdul Malik kepada Setiausaha Hakim berkenaan pihak pendakwaan meminta kes Zahid diutamakan melebihi kes 1MDB.

Menurut surat yang ditandatangi Abdul Malik bertarikh 29 Ogos itu, beliau meminta supaya kes yang berada di peringkat pembelaan itu diselesaikan dengan kadar segera.


Kes hari ini paling tinggi sejak Covid-19 landa negara pada 2020

Jangkitan Covid-19 dalam tempoh 24 jam sehingga 12 tengah hari tadi melonjak lagi – tertinggi sejak rakyat Malaysia pertama dikesan dijangkiti virus itu pada Februari 2020 di Selangor.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu, sebanyak 27,831 jangkitan dilaporkan di seluruh negara, meningkat berbanding 22,133 kes semalam.

Jangkitan harian tertinggi Covid-19 pernah direkodkan sejak awal 2020 lalu adalah pada 26 Ogos 2021 melibatkan 24,599 kes.

Beliau berkata jumlah itu menjadikan kumulatif positif sejak awal 2020 lalu hingga hari ini mencecah 3,111,514 kes.

Sehingga berita ini ditulis, enam negeri setakat ini merekodkan peningkatan jangkitan harian dengan Sabah mencatat kes tertinggi sebanyak 5,082 kes berbanding 4,374 kes semalam.

Ini diikuti Kedah dengan 2,961 kes baharu, berbanding 2,649 semalam; Pulau Pinang (2,142 kes baharu, 1,681 semalam); Kelantan (1,914 kes baharu, 1,598 semalam); Terengganu (465 kes baharu, 453 semalam); dan Sarawak (307 kes baharu, 284 semalam).

Beliau berkata daripada kes harian yang dilaporkan hari ini, 97 kes atau 0.35 peratus melibatkan pesakit kategori 3, 4, dan 5; dan 27,734 kes (99.65 peratus) kategori 1 dan 2. Berikut adalah pecahan kategori jangkitan hari ini:

Dr Noor Hisham juga memaklumkan sehingga jam 5 petang tadi, pesakit Covid-19 baharu dimasukkan ke hospital adalah seramai 1,269 pesakit yang melibatkan 428 kes atau 33.7 peratus pesakit kategori 3, 4, dan 5; dan 841 kes (66.3 peratus) lagi pesakit kategori 1 dan 2.

Sehingga semalam, 2,868,538 pesakit telah sembuh, dan 182,965 kes aktif, meningkat 14,518 kes berbanding Isnin, dan 32,180 kes kematian.

Daripada jumlah kes aktif itu seramai 170,635 pesakit menjalani kuarantin di rumah; 5,517 ditempatkan di PKRC; 6,619 dimasukkan ke hospital; dan 194 dirawat di ICU, dengan 120 daripadanya memerlukan alat bantuan pernafasan.

Sementara itu, Dr Noor Hisham juga memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah pada nilai Rt 1.33, turun berbanding 1.38 semalam.

Bagaimanapun, berdasarkan statistik yang dikongsi beliau, semua negeri dan Wilayah Persekutuan kekal merekodkan nilai Rt melebihi 1.00 dengan Labuan mencatat Rt 2.08, meningkat berbanding 1.94 semalam.

Sarawak pula mencatat Rt 1.57; diikuti Sabah (1.52); Perlis (1.41); masing-masing 1.40 bagi Pulau Pinang dan Kedah; Terengganu (1.36); Kelantan (1.33); Pahang (1.32); Johor (1.31); Selangor (1.29); Perak (1.28); Negeri Sembilan (1.27); Kuala Lumpur (1.24); Putrajaya (1.23); dan Melaka (1.21).

Untuk rekod, nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila melepasi 1.00 dengan lebih ramai individu berpotensi untuk dijangkiti.

Sebagai contoh, jika nilai Rt adalah 1.5, ia bererti satu kes positif boleh menyebarkannya kepada seorang atau dua orang yang lain.


Jangkitan positif turut sedikit, kes aktif meningkat 310,160

Jangkitan Covid-19 di seluruh negara dalam tempoh 24 jam semalam (9 Mac 2022) turun sedikit, namun kekal melebihi 30,000 kes, menurut statistik dikeluarkan Kementerian Kesihatan (KKM), hari ini.

Melalui laman sesawang CovidNOW yang dikemas kini pagi tadi, sebanyak 30,246 jangkitan baharu direkodkan, berbanding 31,490 kes semalam, dengan 11 negeri mencatat peningkatan kes harian.

Angka terbaharu itu menjadikan kumulatif positif sebanyak 3,711,199 kes – kembali berada di tempat ketiga tertinggi dalam kalangan negara-negara ASEAN selepas Indonesia dan Filipina. Di belakang Malaysia ialah Vietnam yang sejak empat hari lalu berada di tangga ketiga.

Sejak awal 2020 lalu hingga semalam seramai 3,367,542 pesakit telah sembuh, dengan semalam sahaja seramai 26,653 pesakit telah pulih, manakala 33,497 kes kematian turut dilaporkan, termasuk 113 kes semalam.

Sehingga kini 310,160 kes masih aktif, meningkat berbanding 306,680 kes pada Selasa, dengan 297,924 pesakit sedang menjalani kuarantin di rumah (294,242 pada Selasa); dan 3,278 ditempatkan di PKRC (3,397 Selasa).

Seramai 8,570 pesakit lagi dimasukkan ke hospital, turun berbanding 8,668 kes pada Selasa, manakala 388 pesakit lagi dimasukkan ke unit rawatan rapi (ICU), meningkat berbanding 373 pada Selasa, dengan 225 daripadanya memerlukan alat bantuan pernafasan (223 Selasa).

Sebelas negeri yang mencatat peningkatan jangkitan harian semalam ialah:

Selangor, walaupun jangkitan baharu turun semalam, namun kekal mencatat kes tertinggi sebanyak 6,606 kes berbanding 8,095 kes pada Selasa.

Sehingga semalam, Kedah merekodkan 258,795 kumulatif positif, dengan 226,319 pesakit telah sembuh, 2,371 kes kematian dan 30,105 kes masih aktif.

Daripada jumlah kes aktif itu seramai 29,327 pesakit menjalani kuarantin di rumah; 192 ditempatkan di PKRC; 539 dimasukkan ke hospital; dan 47 pesakit dirawat di ICU, dengan 23 daripadanya memerlukan alat bantuan pernafasan.

Sehingga semalam, seramai 1,579,832 atau 72.0 peratus populasi di Kedah telah lengkap menerima vaksin Covid-19, 1,646,602 atau 75.0 peratus menerima sekurang-kurangnya satu dos, dan 689,275 atau 44.3 peratus individu dewasa menerima dos penggalak.


Rafizi senaraikan punca kos kapal tak siap naik tiga kali ganda

DCNS guna tiga lapis syarikat, kos naik tiga kali ganda

Penelitian saya terhadap skandal kapal perang LCS (kapal tempur pesisir pantai) setakat ini menunjukkan ada perancangan dari awal untuk menyembunyikan penglibatan DCNS (syarikat Perancis yang sering dikaitkan dengan Datuk Seri Najib Razak) dari projek ini.

Secara logiknya, jika DCNS adalah pembekal utama kepakaran, reka bentuk dan pembinaan kapal LCS, sewajarnya Kerajaan Malaysia melantik DCNS secara terus (seperti yang dibuat semasa projek kapal selam Scorpene).

Sebaliknya, bagi projek LCS, Kerajaan Malaysia melantik Boustead Naval Shipyard (BNS) sebagai kontraktor utama yang kemudiannya melantik syarikat-syarikat lain sebagai sub-kontraktor.

Walaupun keputusan ini dijelaskan sebagai usaha untuk membantu veteran tentera (kerana BNS milik Boustead yang dimiliki Lembaga Tabung Angkatan Tentera, LTAT) dan membina kepakaran tempatan, tindakan melantik lagi dua lapis sub-kontraktor sebelum sampai kepada pembekal akhir, iaitu DCNS, membayangkan ada unsur-unsur penyelewengan dari awal.

Setelah dilantik menjadi kontraktor kapal perang LCS melalui surat lantikan (LOA) bertarikh 16 Disember 2011, BNS mula melantik sub-kontraktor bagi pakej-pakej utama perbekalan dan pembinaan kapal perang LCS.

Pada 9 April 2012, BNS mengeluarkan dua surat lantikan (LOA) bagi dua pakej utama untuk melantik sub-kontraktor, seperti berikut:

BNS/DSD/SGPV/CS/LOA/CMS/0412-(1) berjumlah RM898 juta

a) Combat System Equipment Integration (CSEI)
b) Software Integration Facility (SWIF)
c) Shore Integration Facility (SIF)
d) Combat System Integration Support (CSI)
e) Combat System Training Centre (CSTC)

BNS/DSD/SGPV/CS/LOA/CMS/0412-(2) berjumlah RM287 juta

f) Combat Management System (CMS)
g) Software System Integration (CSI)

Jumlah keseluruhan dua pakej utama ini ialah RM1.185 billion.

Dua pakej ini dianugerahkan kepada sebuah syarikat bernama Contraves Advanced Devices Sdn Bhd (atau dikenali sebagai CAD).

Lebih mengejutkan, pada hari yang sama BNS melantik CAD sebagai sub-kontraktor bagi dua pakej bernilai RM1.185 bilion ini, BNS juga membenarkan CAD melantik syarikat bersekutunya Contraves Electrodynamics Sdn Bhd (CED) sebagai sub-kontraktor kepada CAD.

Keputusan BNS membenarkan CAD melantik CED sebagai sub-kontraktor dikeluarkan pada hari yang sama surat LOA kepada CAD, iaitu pada 9 April 2012.

CED pula mengeluarkan LOAnya kepada DCNS untuk membekalkan kerja-kerja dalam dua pakej berjumlah RM1.185 bilion yang perlu dibayar Kerajaan Malaysia itu.

Malangnya, siasatan menunjukkan bahawa bagi dua pakej ini yang dimuktamadkan pada harga RM1.185 bilion dengan Kerajaan Malaysia, surat lantikan (LOA) dari CED (sub-kontraktor lapis kedua) kepada DCNS meletakkan kos sebanyak RM397 juta sahaja.

Maknanya, bagi kerja-kerja yang akan diinvois oleh DCNS kepada CED sebanyak RM397 juta, tuntutan dari sub-kontraktor CED dan CAD kepada Kerajaan Malaysia (melalui BNS) adalah tiga kali ganda lebih mahal.

Kanak-kanak pun boleh membuat kesimpulan ada tangan-tangan ghaib di belakang syarikat-syarikat BNS, CAD dan CED yang menyusun kontrak-kontrak perbekalan hingga mengambil komisen 200% dari kos yang dicaj DCNS.

Rakyat ingin tahu siapa jerung-jerung yang merompak wang rakyat dan melemahkan pertahanan negara sedemikian rupa.

Sebab itu cubaan Najib Razak mengalihkan perhatian dari isu ini setakat ini sangatlah lemah. Beliau memberi gambaran seolah-olah semuanya bersabit kelemahan birokrasi akibat keputusan PH menyiasat projek ini dan cuba menipu pengikutnya konon skandal ini tidak ada unsur rasuah langsung.

Saya akan terus mendedahkan bagaimana keputusan-keputusan penting dalam pengurusan projek kapal perang LCS mempunyai bukti penyelewengan secara terang-terangan. Ada pihak yang menyusun segalanya untuk merompak wang rakyat melalui projek ini.

Persoalan utama: siapakah kepala jerung yang mempunyai kuasa mengarahkan dan melindungi pegawai-pegawai tertentu dalam BNS untuk melakukan rompakan di siang hari seperti ini?

Saya tunggu komen Najib Razak.

Rafizi Ramli
Timbalan Presiden PKR


Rosmah beritahu Mahdzir rapat dengan Saidi, Najib tak pernah jerit marah

Isteri bekas Perdana Menteri, Datin Seri Rosmah Mansor semasa perbicaraan kes rasuahnya mendakwa bekas Menteri Pendidikan Datuk Seri Mahdzir Khalid sebenarnya yang rapat dengan bekas pengarah urusan Jepak Holdings Saidi Abang Samsudin.

Rosmah berkata pertuduhan terhadapnya adalah konspirasi kononnya untuk mengenakan dirinya, keluar dan juga suaminya, Datuk Seri Najib Razak walhal sebaliknya Mahdzir yang rapat dengan pemilik syarikat yang didakwa memberi rasuah kepadanya.

Rosmah berkata demikian ketika memberi keterangan pada perbicaraan ke rasuah yang dihadapinya dan menjawab soalan peguamnya, Datuk Akberdin Abdul Kader berhubung tindakan beberapa individu yang menuding jari terhadapnya.

Akberdin: Datin Seri ada berkata mereka menuding jari dan menjadikan anda kambing hitam. Kenapa?

Rosmah: Jawapannya senang saja, sebab mereka ingin keluar daripada pertuduhan. Mereka tahu bahawa mereka sudah membuat kesalahan, pertama sekali bekas Menteri Pendidikan, Datuk Seri Mahdzir Khalid.

“Mahdzir menyalahgunakan jawatannya, dia mengeluarkan klausa 11 daripada kontrak yang bertujuan melindungi kerajaan dan pernah meminta duit dengan Jepak Holdings.

“Dia memang baik dengan Saidi Abang Samsudin, mereka adalah kawan baik…. Bila pergi majlis perkahwinan, dia (Mahadzir) berpeluk-peluk dengan Saidi,” katanya.

Akberdin: Bekas Ketua Setiausaha Kementerian Pendidikan, Tan Sri Dr Madinah Mohamad kenapa perlu tudung jari kalau tak berkelahi?

Rosmah: Dia pun membuat kesalahan daripada segi perlembagaan pemberian tender.

“Dia memohon Surat Setuju Terima (SST) keluarkan sehari sebelum bersara dan prosedur rundingan harga tidak dibuat…Nampak sangat ada kepentingan di situ.

“Dia menyalahgunakan kuasa dan sepatutnya didakwa, jadi untuk menyelamatkan dirinya, sangguplah dia bekerjasama dengan Pejabat Peguam Negara untuk menuding jari kepada saya,” katanya.

Akberdin: Bagaimana pula dengan bekas Ketua Setiausaha (KSU) Kementerian Pendidikan Datuk Seri Alias Ahmad?

Rosmah: Samalah tu, dia nak lepaskan diri daripada didakwa kerana sudah melanggar tatacara dan undang-undang untuk memberi kontrak daripada Kementerian Pendidikan kepada Jepak.

Selain itu, Rosmah juga tidak pernah meminta bekas pembantunya, Datuk Rizal Mansor berunding bagi pihaknya untuk mendapatkan rasuah RM6.5 juta membabitkan projek solar hybrid di Sarawak.

Sebaliknya, beliau berkata, sekiranya ingin berbuat demikian, beliau akan meminta bantuan daripada suaminya sendiri, yang ketika itu PM.

“Saya tidak pernah minta Rizal untuk berbincang bagi pihak saya… Bagi saya dia hanyalah seorang kakitangan.

“Kalau saya hendak perkara itu (rasuah), kenapa saya perlu pergi ke Rizal, sedangkan saya ada suami yang tidur dengan saya,” katanya.

Rosmah, bagaimanapun, berkata suaminya sudah beberapa kali memberi amaran supaya tidak terbabit dalam urusan perniagaan dengan mana-mana kontraktor.

“Najib memberitahu saya, anda hanyalah isteri kepada saya. Sekiranya mereka (kontraktor) perlukan sesuatu, mereka perlu berjumpa dengannya.

“Najib jenis seorang yang cakap lembut, dia tidak pernah menjerit pada saya. Beliau bercakap secara lembut dengan saya, tapi saya tahu apa yang beliau maksudkan,” katanya.

Rosmah, 70, dituduh meminta RM187.5 juta dan dua pertuduhan menerima suapan RM6.5 juta daripada Saidi berkaitan projek tenaga solar itu menerusi bekas pembantunya, Rizal.

Ia sebagai balasan kerana membantu Jepak Holdings memperoleh Projek Bersepadu Sistem Solar Photovoltaic (PV) Hibrid serta Penyelenggaraan dan Operasi Genset/Diesel untuk 369 sekolah luar bandar Sarawak bernilai RM1.25 bilion daripada Kementerian Pendidikan secara rundingan terus.

Rosmah dituduh melakukan kesalahan itu di Lygon Cafe, Sunway Putra Mall, Jalan Putra di sini; di kediaman Rosmah di Jalan Langgak Duta, Taman Duta serta di Seri Perdana, Persiaran Seri Perdana, Presint 10, Putrajaya antara Januari 2016 dan September 2017.

Perbicaraan kes bersambung 10 Januari ini dan Najib dijangka memberi keterangan.


Guan Eng anggap Najib gila seleweng fakta beli tanah, isu 1MDB

Setiausaha Agung DAP Lim Guan Eng menyindir Datuk Seri Najib Razak yang cuba memutar belit kebenaran dan menafikan segala dakwaan, walaupun mahkamah telah menjatuhkan hukuman.

Malah menurutnya hakim telah menjatuhkan hukuman bersalah namun bekas Perdana Menteri itu yang juga Ahli Parlimen Pekan terus bercakap bohong.

“Anda semua sudah tengok “The Tinder Swindler” atau “Inventing Anna” di Netflix? Ia telah mengingatkan saya tentang Najib. Telah disabit salah di mahkamah tetapi cuba putar belit kebenaran dan menafikan segala dakwaan. Hakim sudah cakap dia bersalah tetapi dia terus guna media sosial memperdaya orang ramai untuk meraih populariti.

“Berapa banyak lagi pembohongan yang perlu Najib lakukan untuk menutup pembohongan demi pembohongan? Walaupun Najib telah memalukan negara, tetapi dia sedikit pun tidak rasa malu. Betul lah apa dia dah cakap, malu apa bossku,” kata Guan Eng dalam kenyataan hari ini.

Untuk rekod, Najib telah dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).

Bekas Presiden UMNO itu menjadi Perdana Menteri pada 2009 dan didakwa melakukan semua kesalahan itu di antara 17 Ogos 2011 hingga 2 Mac 2015. Najib juga berdepan banyak lagi tuduhan jenayah melibatkan dana 1Malaysia Development Berhad (1MDB).

Mengulas lanjut, Ahli Parlimen Bagan itu berkata 12 Mac akan menentukan sama ada Timbalan Pengerusi UMNO Johor Datuk Nur Jazlan Mohamed dan Najib berjaya memperdaya pengundi Johor, untuk mempercayai bahawa hitam sememangnya boleh menjadi putih dan rasuah bukan lagi isu penting kepada pengundi pada Pilihan Raya Negeri (PRN) negeri itu.

Guan Eng juga mempersoalkan sama ada Nur Jazlan dan Najib akan menafikan bahawa “Najib telah disabitkan bersalah oleh kedua-dua Mahkamah Tinggi dan Mahkamah Rayuan dengan hukuman penjara 12 tahun dan denda RM210 juta”.

“Najib terus cuba menutup kebenaran dan menukar sejarah dengan membuat dakwaan keterlaluan di Parlimen pada 2 Mac bahawa tiada satu sen pun daripada jumlah hutang pokok 1MDB dibayar menggunakan dana awam.

“Menurut Kementerian Kewangan, kerajaan telah membayar balik RM13.3 bilion hutang 1MDB setakat ini dengan baki hutang RM38.81 bilion setakat 31 Disember tahun lepas,” katanya.

Guan Eng juga berkata Menteri Kewangan Datuk Seri Tengku Zafrul Tengku Aziz telah melabelkan dakwaan Najib sebagai tidak berasas dan mendedahkan bahawa hutang semasa 1MDB berjumlah RM38.5 bilion yang mana RM6.5 bilion adalah faedah.

Menurutnya Najib tenggelam dalam fantasinya yang tidak masuk akal apabila mendakwa bahawa 1MDB membantu Petronas menjimatkan RM50 bilion dan akhirnya menyebabkan rizab Petronas meningkat daripada RM30 bilion kepada RM176 bilion.

“Najib meneruskan kegilaannya dengan menyeleweng fakta apabila mendakwa tanah Bandar Malaysia yang dibeli oleh 1MDB bernilai RM140 bilion sedangkan penilaian profesional sebenarnya kurang daripada 10 peratus nilai tersebut antara RM9 hingga RM12 bilion.

“Najib turut mendakwa anak syarikat 1MDB telah menjual tanah di Air Itam, Pulau Pinang pada harga RM2.7 bilion dan mencatat keuntungan RM1.32 bilion.

“Walaupun tanah itu telah dijual kepada Silk Road Southeast Asia Real Estate yang berpangkalan di Cayman, tiada apa yang telah didengari daripada mereka sejak itu.

“Sehingga kini hak milik tanah mahupun saham syarikat itu tidak dipindahkan kepada pembeli, menjadikan ini satu kes klasik pengubahan wang haram,” kata Guan Eng.


Ketika Selangor catat kes tinggi, Kerajaan PKR berniaga vaksin dengan syarikat

Kerajaan PKR Selangor mula menjual vaksin Covid-19 kepada mana-mana syarikat yang berminat untuk memberi vaksin kepada pekerja mereka selepas aplikasi SElangkah dilancarkan semula.

Pada awal pelaksanaannya pada Mei 2020, SElangkah menjadi alat komprehensif yang mempelopori pengesanan hubungan dan tindak balas masyarakat terhadap wabak Covid-19.

Anak syarikat Perbadanan Kemajuan Negeri Selangor, SELGATE Corporation kemudian bekerjasama dengan Artificial Intelligence in Medical Epidemiology (AIME) Sdn Bhd, bagi membentuk Selangkah Ventures Sdn Bhd (SVSB)

Dengan slogan ‘Senang Buat Semua’ SVSB melancarkan aplikasi mudah alih yang dilengkapi dengan ciri kesihatan dan komersial yang bertujuan untuk membantu pengguna menghadapi wabak tersebut – SElangkah.

Ini termasuk platform pendaftaran untuk pemeriksaan dan vaksinasi Covid-19, alat pemantauan jarak jauh untuk kuarantin di rumah, e-dompet untuk pengedaran kesejahteraan dan kemudahan pembayaran tanpa sentuhan untuk peniaga PKS.

“Untuk makluman, Selangkah membuka pendaftaran kepada syarikat yang berminat untuk mendapatkan vaksin untuk pekerja mereka.

“Maklumat lanjut boleh didapati menerusi laman https://vax.selangkah.my,” kata Pengerusi Jawatankuasa Tetap Kesihatan Awam, Perpaduan dan Pembangunan Keluarga Kerajaan Selangor Dr Siti Mariah Mahmud.

Semakan menerusi laman web https://vax.selangkah.my mendapati syarikat kepentingan kerajaan PKR Selangor itu mengenakan bayaran kepada mana-mana syarikat yang mahu memberi vaksin imunisasi kepada pekerja mereka.

Syarikat akan dikenakan dua peringkat bayaran iaitu 50 peratus ketika membuat pendaftaran dan bakinya dibuat 14 hari sebelum vaksin diberikan.

Setakat ini bayaran hanya dikenakan kepada syarikat. Maklumat dalam aplikasi itu tidak menunjukkan lagi sama ada bayaran akan dikenakan kepada rakyat Selangor.

Sebelum ini, Perdana Menteri, Tan Sri Muhyiddin Yassin berkata vaksin Covid-19 akan diberikan secara percuma kepada rakyat Malaysia manakala warga asing akan dikenakan caj yang akan ditetapkan oleh Kementerian Kesihatan Malaysia (KKM).

Pemberian vaksin kepada 26.5 juta rakyat Malaysia dilaksanakan menerusi Program Imunisasi Covid-19 Kebangsaan (PICK) yang membabitkan tiga fasa bermula hujung Februari lalu.

Selangor pada 18 Mei 2021 terus mencatat angka tertinggi kes Covid-19 dengan 1,743 dan 18 kematian dalam tempoh 24 jam sehingga jam 12 tengah hari.

Daerah Petaling terus mencatat kes tertinggi di Selangor dengan 459 kes diikuti Hulu Langat (437), Gombak (246), Klang (237), Kuala Langat (137), Sepang (76), Kuala Selangor (68), Hulu Selangor (45), dan Sabak Bernam (35).


50 korban banjir: Polis

Angka korban akibat bencana banjir di seluruh negara sejak 19 Disember lalu mencecah 50 mangsa, kata Ketua Polis Negara, Tan Sri Acryl Sani Abdullah Sani.

Beliau berkata dua lagi mangsa banjir itu dilaporkan masih belum dijumpai di Telemong dan Bentong, Pahang.

Menurutnya gerakan mencari dan menyelamat mangsa masih diteruskan sehingga kini.

Bercakap pada sidang media di Dungun hari ini beliau turut berpuas hati dengan persiapan yang dilakukan semua agensi dalam berdepan gelombang kedua banjir.

“Setakat jam 6 pagi tadi saya dimaklumkan ada dua pondok polis yang terkesan dengan banjir iaitu di Pekan dan Jerantut, Pahang.

“Bagaimanapun, sehingga 12 tengah hari, air di kedua-dua pondok berkenaan sudah pun surut dan kini masih dalam proses pembersihan,” katanya, yang turut meninjau banjir di beberapa kawasan di Hulu Dungun.

Katanya, beliau juga berpuas hati dengan maklum balas diterima daripada semua Ketua Polis Negeri yang menunjukkan persediaan yang telah pun dibuat.

“Alhamdulillah, mudah-mudahan (dan) Insya-Allah, kita sama-sama berdoa apa yang dirancang akan berjalan mengikut perancangan dibuat,” katanya.

Sementara itu, seorang warga emas menjadi korban pertama banjir di Negeri Sembilan akibat serangan jantung ketika meredah air untuk ke kandang ternakannya di Felda Sungai Kelamah, hari ini.

Dalam kejadian kira-kira jam 8 pagi itu, Rosli Roslan, 66, dikatakan pergi ke kandang lembu dan kambing miliknya berhampiran rumah yang dinaiki air susulan hujan lebat sejak awal pagi tadi.

Ketua Polis Daerah Tampin, Superintendan Anuwal Ab Wahab berkata, isteri mangsa yang melihat kejadian itu sempat menarik tangan suaminya itu ke kawasan lebih selamat, tetapi tiba-tiba mangsa terkena serangan jantung.